
U vremenu od oslobođenja do danas naša je 
katranska industrija već dosta napredovala i dala 
značajne rezultate, Danas se u našoj zemlji već 
izrađuju neki katranski produkti, na čiju se pro- 
izvodnju kod nas prije nije ni pomišljalo, 

Baš zato je postavljen važan zadatak pred našu 
katransku industriju, da što više proširi i usavrši 
svoja postrojenja i da odgoji što veći i bolji kadar 
stručnih radnika, koji će svojim radom stvoriti 
potpunu samostalnost domaće organsko kemijske 
industrije. : 

Radniku zaposlenom u katranskoj industriji, u 
destilacijama drva, u plinarama i t.d. neka služi 
ova knjižica za proširenje njegovog stručnog zna- 
nja i neka u njemu produbi ljubav za njegovu 
djelatnost. : 

U mnogobrojnim industrijama nastaje katran 
kao nusproizvod u plinskim generatorima. Ima još 
i danas slučajeva da neke od njih upropaštavaju 
katran time što ga upotrebljavaju kao gorivo umje- 
sto nekog drugog manje vrijednog tekućeg goriva. 
Ako čitanje ove knjižice dovede i trudbenike ova- 
kvih industrija do spoznaje da se tim načinom uni- 
šltava veoma vrijedan materijal i ako ih navede na 
očuvanje ove važne sirovine, onda će ona i time 
poslužiti općem napretku. 

ing. M. Gabrić 

UVOD 


Naziv »katran« upotrebljava se u dnevnom 
životu često i za produkte koji nemaju veze s ka- 
tranom. Zato treba objasniti, što se u pravom smi- 
slu riječi može nazvati katranom i kako on nastaje. 

Ako organske tvari, na primjer .ugljen, drvo, 
treset i slično, zagrijemo do stanovite temperature, 
te će se tvari zapaliti i izgorjeti. Njihove sastojine 
će se, uz pojavu plamena, spojiti s kisikom iz zra- 
ka u plinovite spojeve — ugljični oksid i ugljični 
dioksid. Zaostat će samo nesagorljivi dijelovi, to 
jest anorganske sastojine u obliku pepela. 

Sad ćemo. ponoviti gornji postupak, ali s tom 
razlikom što ćemo spriječiti pristup zraka, Zagri- 
jat ćemo, dakle, organsku tvar u zatvorenoj posu- 
di. Ona sad neće izgorjeti nego će se raspasti u pli- 
novite, tekuće i krute dijelove. Ovakav postupak 
zove se suha destilacija. Plinovi koji na- 
staju suhom destilacijom  sagorljivi su i služe za 
rasvjetu, grijanje ili za pokretanje motora. Kruti 
ostatak služi kao gorivo pod imenom koks, od- 
nosno drveni ugljen ako je nastao suhom 
destilacijom drva. Tekuće pak sastojine se dijele 
na vodeni dio i na gustu uljevitu tekućinu koja se 
zove katran. 


Prema izloženom možemo reći: 

Katran je gusta uljevita tekući- 
na koja nastaje suhom destilaci- 
jom organskih tvari, a sastoji se 
od smjese mnogobrojnih organsko- 
kemijskih spojeva. 

oKatrani su, dakle, smjese različitih organskih 
spojeva. Sastojine tih smjesa se, naravno, među- 
sobno jako razlikuju, prema tome od kojeg je ma- 
terijala koji katran nastao. Tako, na primjer katran 
od kamenog ugljena sadrži spojeve benzol i naftalin 
kojih u katranu od mrkog ugljena ili drva uopće 
nema. Obratno, iz katrana od mrkog ugljena moći 
ćemo vaditi smjesu lakih ugljikovodika pod ime- 
nom benzin, kojih ne ćemo naći u katranu kame- 
nog ugljena. ' 

Osim toga je sastav katrana ovisan o načinu 


na koji je katran nastao. Iz istog ugljena dobit ' 


ćemo suhom destilacijom, provedenom na tempera- 
turi od 1100"C, katran drukčije sastavljen nego što 
je onaj koji nastaje ako se suha destilacija vrši na 
temperaturi od 600%. Ta činjenica je razumljiva 
ako pomislimo na to da se mnogi od spojeva ne na- 
laze kao takvi već u samom ugljenu, nego da nasta- 
ju baš u toku suhe destilacije, dakle za vrijeme ra- 
spadanja ugljena pod uticajem visoke temperature. 

: Jedna vrsta katrana poznata je bila ljudima 
već iz pradavnih vremena i to drvni katran. Od- 
kada su ljudi naučili kako se metali dobivaju iz ru- 
dače, a to je bilo u bronzano doba, od onda im je 
poznat i drvni katran. Za dobivanje metala potre- 
ban je bio drveni ugljen, a taj se proizvodio od 
drva u takozvanim ugljarama. U ugljarama se vr- 

šila prva i najprimitivnija suha destilacija drva. 
Jedina svrha te destilacije je bila dobivanje drve- 
nog ugljena za metalurgijske potrebe i u početku 
se nije obraćala pažnja na gustu crnu tekućinu 
koja je zaostajala na samom dnu ugljare. Ta teku- 
ćina je bila — drvni katran. 

“Međutim, uskoro su ljudi uvidjeli da ta teku- 
ćina, katran, ima svojstvo da odbija vlagu i da 
čuva od truleži predmete koji su njime premazani. 
Tada su počeli upotrebljavati katran za konzervira- 
nje drva, ribarskih mreža i slično. To je bila prva 
tehnička primjena katrana. Konzervirajuće svoj- 
stvo drvnog katrana iskoristili su i stari Egipćani 
upotrebivši ga za balzamiranje lješina (mumije), 
koje su nam usled toga ostale sačuvane do da- 
našnjeg dana. ' 

Kroz cijeli stari i srednji vijek bio je ljudima 
poznat jedino drvni katran. Istom početkom 17. 
stoljeća dovela je metalurgija do upoznavanja nove 
vrste katrana, i to katrana od kamenog ugljena. 
To je bilo onda kada je proizvodnja metala, a oso- 
bito željeza, sve više rasla, pa se nastojalo naći 
zamjenu za drvni ugljen koji je bio skup i nije ga 
bilo u dovoljnim količinama. Ovo pomanjkanje do- 
šlo je do izražaja osobito u zemljama u kojima nije 
bilo dovoljno šuma kao, na primjer, u Engleskoj. , 
S druge strane u Engleskoj ima mnogo kamenog . 
ugljena. Tako su u toj zemlji počeli izrađivati koks 
od kamenog ugljena na isti način na koji se proizvo- 
dio drveni ugljen. Tokom vremena sve se više usa- 


“ vršavao taj postupak, i sredinom 18. stoljeća suha 


destilacija ugljena se već vrši u zidanim pećima. 
Time su se povećale i količine katrana koji se do- 

biva tokom suhe destilacije, jer u ugljarama veliki 
dio katrana upije zemlja koja tvori podlogu uglja- 
re, a u zidanim pećima se sačuva cijela količina do- 
bivenog katrana. 
. Kad je, osim toga, prvih godina prošlog stolje- 
ća započela proizvodnja rasvjetnog plina iz kame- 
nog ugljena, koja se brzo raširila na sve veće gra- 
dove Evrope, postale su i raspoložive količine ka- 
trana od kamenog ugljena sve veće. 
Dotadašnja upotreba katrana nije bila tako ve- 
lika da bi mogla potrošiti sve proizvedene količi- 
ne. Do godine 1850. bio je katran neugodan nuspro- 
izvod plinara i kokerija, koji su velikim dijelom 
sipali u jame i zatrpavali zemljom. Tada su se ke- 
mičari počeli više zanimati za ovaj materijal. Go- 
dine 1845. otkrio je učenjak A. W. Hofmann u ka- 
tranu od kamenog ugljena spoj benzol. Nekoliko 
godina kasnije proizveo je engleski kemičar Per- 
kin prvu katransku boju — »movein«. ' 

Tako, od sredine prošlog stoljeća započinje 
triumfalni razvoj katrana od nusproizvoda male 
vrijednosti do osnovne sirovine za bezbroj lijeko- 
va, boja, kemikalija i drugih artikala bez kojih se 
naš današnji moderni život ne može ni zamisliti. 


Tehnika prerade katrana išla je u korak sa zna-. 
nošću i danas raspolaže s tako savršenim postroje- 


njima, da pomoću njih može u velikom razmjeru 
proizvesti sve katranske proizvode u kvaliteti koju 
traže mnogobrojne druge industrije, 


l 
INDUSTRIJSKI KATRANI 


Kako je rečeno, ima mnoyo vrsta katrana, jer 
ima veoma mnogo materijala od kojih suhom desti- 
lacijom nastaju katrani. No nas zanimaju samo: 
oni katrani koji imaju praktičnu važnost, a to su oni 
koji se mogu proizvesti u velikim količinama. 
Takvi katrani su takozvani industrijski ka- 
trani, tj. oni -koji nastaju suhom destilacijom 
krutih goriva. ' 

Od ovih katrana ima opet vrsta koje se pre- 
Tađuju u specijalne svrhe, kao što je katran od 
kostiju koji je potreban u medicini, ili katrani čija 
je sirovinska baza ograničena na pojedine krajeve 
kao, na pr., katran od škriljevca ili katran od trese- 
ta. Ovi su katrani od veće gospodarske važnosti 
samo za zemlje koje imaju velika nalazišta odno- 
snih sirovina. : 

Za nas, a i za druge industrijske zemlje su od 
najveće važnosti: katran od kamenog 
ugljena, katran od mrkog ugljena i 
lignita i katran _ od drva. 

Sama imena katrana kazuju nam iz kojeg ma- 
terijala koji katran nastaje. To su, dakle, u prvom 
redu različite vrste ugljena, i to kameni uglien, 
mrki ugljen i najmlađa vrsta ugljena, lignit: Daljni 
izvor katrana je tvrdo drvo, dakle drvo 'od bjelo- 
gorica od kojih je najvažnije drvo od bukve, javo- 
ra i breze. Druga vrsta drvnog katrana je katran 
od četinjača ili borov katran koji se dobiva od drva 
bijelog i crnog bora, smreke i ariša. 

Kako smo već spomenuli, katran nastaje samo 
kao nusproizvod. Ugljen ne podvrgava se suhoj 
destilaciji u svrhu dobivanja katrana osim u nekim 
iznimnim slučajevima; glavni proizvodi radi kojih 
se obavlja suha destilacija ugljena su gorivi plino- 
vi i koks, dok se suhom destilacijom drva u prvom 
redu proizvodi drveni ugljen. ' 

Prema tome, karakteristika je katranske indu- 
strije da u pogledu snabdijevanja sirovinom nije 
samostalna, nego je ovisna o razvitku drugih grana 
industrije. Teška industrija željeza i čelika najveći 
je dobavljač katrana, i to najvrednijega, to jest 
katrana od kamenog ugljena. Za pogon visokih 
peći pottebne su ogromne količine koksa koji se 
proizvodi u velikim kokerijama. Tu nastaju i veli- 
ke količine katrana. Daljnje količine proizvode pli- 
“ nare koje snabdijevaju gradove rasvjetnim plin m. 
Veliki proizvođači druge vrste katrana, i to gene- 
Tatorskog katrana bilo iz kamenog bilo iz mrkog 
ugljena, su velike ljevaonice željeza i različite ke- 
mijske, keramičke i druge tvornice koje u genera- 
torskim uređajima proizvode gorivi plin za grijanje 
raznovrsnih industrijskih peći, 

Spomenuti katrani prerađuju se dalje u samo- 
stalnim pogonima, takozvanim destilacijama katra- 
ona. Drvni katran se, međutim, većinom prerađuje 
u istom pogonu u kojem se i proizvodi, to jest u po- 
gonu suhe destilacije drva. Za to postoji više razlo- 
ga. U prvom redu se ovaj katran ne može prera- 
divati zajedno s katranima od ugljena, jer je sasvim 
drugog karaktera, te su mu i proizvodi drukčiji. 
Zatim je prerada drvnog katrana jednostavnija i 


ne tako mnogostrana kao prerada katrana od uglje- 


mars. e. 

na, a osim toga ovaj katran daje neke poluproizvo- 
de koji su isti kao i oni koji nastaju već i suhom 


destilacijom drva pa se zajedno prerađuju. 


Razmotrit ćemo sada sirovinske baze na koje 
može računati naša katranska industrija. Kako smo 
već spomenuli, željezna industrija daje: najviše 
katrana. S obzirom na to, možemo s velikim po- 
uzdanjem gledati u budućnost i sa sigurnošću raču- 
nati s uspješnim razvitkom katranske industrije 
kod nas. Svi znamo da se prema našem Petogo- 
dišnjem planu upravo metalurgija ima razviti u 
ogromnom razmjeru. Svaka nova visoka peć, svaka 
nova ljevaonica znači, dakle, povećanje izvora si- 
rovog katrana. Ako još uzmemo u obzir i razvitak 
drugih velikih industrija i stalno proširivanje gra- 
dova koje povlači za sobom i povećanje kapaciteta 
gradskih plinara, možemo reći da nam je potpuno 
osigurano stalno povećanje izvora sirovog katrana. 

Za preradu u Jugoslaviji dolazi u obzir, osim 
svih vrsta katrana od ugljena, još i katran od tvr- 
dog drva. Borov katran* od manjeg je značaja, jer 
naše šume ne obiluju tolikim crnogoričnim drvom 
da bi suha destilacija tog drveta bila racionalna, 
tim prije što crnogorično drvo predstavlja vrijedan 
građevni materijal. ' 

= Sada ćemo opisati karakteristična svojstva naj- 
važnijih industrijskih katrana, 


Katran od kamenog ugljena na- 


ostaje suhom destilacijom kamenog ugljena u koke- 


* Upotrebljava se u gumarskoj industriji 


Pr sa 

rijama i plinarama*. Obje vrste pogona, prema 5svo- 
jim različitim zadacima prerađuju i različite vrste 
kamenog ugljena, uslijed čega se ponešto razlikuju 
i njihovi katrani. Tako je katran iz kokerija nešto 
specifički lakši i sadržaje manje lakih i srednjih 
ulja nego katran iz plinara. 

Sirovi katran je gusta tekućina crne boje. Spe- 
cifična težina mu je između 1,12 i 1,25, a miris 
oštar po karbolu i naftalinu. Stalni pratilac katrana 
.je voda, koja djelomice potječe iz samog ugljena 
ako dolazi vlažan u retorte plinare, a djelomice 
nastaje tokom rastvaranja ugljena u retorti. Dobar 
sirovi katran sadrži 3-5% vode, ali se taj postotak 
često penje i do 20%. Voda je nepoželjna primjesa 
jer snizuje vrijednost katrana, a osim toga može 
biti uzrokom nepoželjnih poteškoća prilikom pre- 
rade. U velikim se pogonima iz vode katrana vadi 
amonijak koga u toj vodi ima 0,5—1%. U manjim 
pogonima se to ne čini jer se zbog tako malog po- 
stotka amonijaka ne isplati. 

Prvom fazom prerade, to jest grubom destilaci- 
jom, katran kamenog ugljena dijeli se na slijede- 
će poluproizvode: 


amonijačna voda: 2 — 5% 
lako ulje s: 1— 2% 
srednje ulje : 10 — 12% 
teško ulje : 8 — 10% 
antracensko ulje : 18 — 25% 
smola : 50 — 60% 


* Razika između piinara (gasnih centrala) i kokerija je ws 
tome, što plnare imaju glavni zadatak da proizvode plin za 
rasvjetu, a kokerije su podešene u prvom redu za fabrikaciju. 
koksa koji se upotrebljava u metalurgijskoj industriji. 

Ovi se poluproizvodi daljnjom preradom dije- 
je u različite čiste kemijske spojeve ili grupe spo- 
jeva koje ćemo kasnije pobliže navesti i opisati, 

Katran od mrkog ugljena koji stoji 
našim pogonima na raspolaganju, proizvodi se u 
generatorskim uređajima“ različitih industrija. Ovaj 
katran je crn i obično je mnogo gušći od katrana ka- 
menog ugljena. Ponekad je čak i polutvrd kao 
maslac, Specifična. težina mu se kreće između 0,95 
i 1,1. Miris mu je jako neugodan i potpuno se Tazli- 
kuje od mirisa katrana kamenog ugljena. Neugod- 
no svojstvo generatorskog katrana je za preradiva- 
ča u tome što, obično sadrži mnogo vode. Sadržaj 
vode, u iznimnim slučajevima, može doseći čak do 
45%. Uzrok ovom velikom postotku vode je u na- 
č.nu rada generatorskih uređaja, a uz to i u činjeni- 
ci da je specifična težina katrana i vode gotovo 
ista pa se uslijed toga voda dosia teško i sporo odje- 
ljuje-od katrana. Jedan dio vode je, osim toga, tako 
temeljito pomiješan s katranom da se samim sta- 
janjem uopće ne odjeljuje od njega, nego izlazi tek 
prilikom destilacije. 

Voda iz generatorskog katrana ne sadržava 
vrijednih sastojina, kao što voda katrana kamenog 
ugljena sadrži amonijak i uslijed toga se ne može 


* Generatori su posebne peći u kojima nastaje genera- 
torski plm (gas) prevođenjem zraka preko usjanog ugljena. 
Taj plin je smješa plinova koj: sadržava oko 25% ugljičnog 
monoksida, 70% dušika (azota), 4% ugljičnog dioksida, nešto 
vodika, kiska i metana. Kalorična vrijednost mu je 800—1000 
kalorija. ' 


ji 

uopće korisno upotrebiti. Naprotiv, ta voda sadrži 


tragove spojeva koji su otrovni za ribe i biljke pa 


se ne smije izravno puštati u potoke ili rijeke. 


Treba spomenuti da su generatorski katrani po 


svom sastavu dosta različiti s obzirom na to, da na- 
staju iz mnogo različitih vrsta mrkog ugljena, a 
osim toga zato što pojedini generatorski uređaji rade 
pod različitim uslovima, x 
Prosječni sastav sirovog generatorskog katra- 
na iz mrkog ugljena je ovaj: ' 


voda 8 — 20% 
lako ulje 5 — 8% 
srednje ulje 10 — 14% 
teško ulje 15 — 20% 
smola 40 — 50% 


Katran od lignita nastaje iz lignita u 
generatorima. Ovaj katran nije doduše od tolike 
vrijednosti kao katran od kamenog ugljena, jer ne 
obiluje tolikom količinom i raznolikošću: tehnički 
važnih spojeva. No iz njega se preradom ipak mogu 
dobiti različite važne sastojine potrebne našoj in- 
dustriji. Te sastojine su iste koje nalazimo i u ka- 
tranu mrkog ugljena. k . 

Lignitskog katrana dobiva se 8-20% od utro- 
šenog lignita. Boja mu je tamnosmeđa, gusta je te- 
kućina kojoj je specifična težina između 0,95 i 1,1. 
Veoma je sličan katranu od mrkog ugljena u svemu 
pa i u pogledu sadržaja vode za koju važi isto što. 
je već rečeno za vodu katrana mrkog ugljena. Ana- 
liza lignitskog katrana dobivenog iz lignita jednog 
rudnika u NR Hrvatskoj u pokusnom uređaju dala 
je ovaj rezultat: 


voda 10% 
lako ulje 8%/9 
srednje ulje 24% 
teško ulje 16% 
smola 42% 


Katran_ od tvrdog drva nastaje 
kao nusproizvod suhe destilacije bjelogoričnog 
drva. Ta se suha destilacija vrši u velikim pogoni- 
ma koji su smješteni u šumovitim krajevima, dakle 
na samom izvoru sirovine. Dok je prije glavni pro- 
izvod ove suhe destilacije bio drveni ugljen, da- 
nas je, uslijed napretka tehnike, omogućeno dobi- 
vanje i raznih drugih veoma važnih produkata, kao 
što su octena kiselina, metilni alkohol i aceton. Uz 
ove produkte nastaje i oko 10% katrana, računaju- 
ći na suho drvo. Ovaj katran je crne boje, oštrog i 
neugodnog mirisa po kreozotu, a specifična mu je 
težina 1,03-1,1. sh 

Destilacijom dijelimo ovaj katran u slijedeće 
grube dijelove: 


voda 15 — 20% 


lako ulje 5 — 10% 
teško ulje > 10 — 20% 
smola A0 — 60% 


Katran od četinjača ili _ borov 
katran razlikuje se od katrana tvrdih drva već 
po vanjskom izgledu. Taj katran je crvenkastosme- 
de boje, masnog opipa i miriše na borovo ulje. Spe- 
cifična mu je težina 1,06 do 1,1. Ovoga katrana se 
dobiva 15-20%, računato na suho drvo. Lako ulje, 
takozvano drvno terpentinsko ulje, upotrebljava se 

kao zamjena za terpentinsko ulje iz borove smole, 
od kojeg se po kvalitetu vrlo malo razlikuje. Sam 
katran se samo u rijetkim slučajevima dalje de- 
stilira. 

Voda koje u ovom katranu ima oko 5-8%o, 
obično se ne iskorišćuje. Sadrži doduše nešto octe- 
ne kiseline, ali u tako neznatnom postotku da se 
prerada ne isplati. 


lI 
PRERADA KATRANA 


Kad govorimo o preradi katrana, mora nam 
prije svega biti jasna sama bit prerade, to jest u 
čemu se sastoji. 

Katran je, kako smo već spomenuli, smjesa 
mnogobrojnih spojeva. U njemu se, dakle, nalaze 
već gotovi spojevi a ne nastaju tek preradbom., Naš 
je zadatak rastaviti ovu smjesu na njene sastavne 
dijelove. Prema tome, prerada katrana se sastoji u 
izoliranju, to jest odjeljivanju pojedinih spojeva 
ili grupa spojeva koje zovemo katranski pro- 
izvodi. Najvažniji postupak kojim to postiže- 
mo je destilacija. 

Prije nego što opišemo same uredaje u kojima 
se vrši industrijska destilacija katrana, upoznat 
ćemo čitaoca s općim principima destilacije. 

Uzet ćemo jedan primjer destilacije koji je 
opčenito poznat, a to je pečenje rakije. Kako se 
peče rakija? 

U jednoj kaci se izgnječe šljive u kašu koja 
sadrži stanovitu količinu alkohola što nastaje iz 


š 

voćnog šećera vrenjem. Ova se kaša sastoji od vode, 


- alkohola, patočnog ulja i krutih dijelova (dropa ili 


koma). Kako se iz ove smjese dobiva rakija, t.j. 
smjesa alkohola i vode? Sva ta kaša se stavi u ko- 


tao koji se potpuno zatvori poklopcem ili kapom. 


Iz ove kape izlazi cijev koja vodi kroz bačvu na- 
punjenu vodom. Cijev je položena koso i donji 
kraj izlazi na suprotnoj strani bačve. 

Pod kotlom naložimo vatru tako da se zagrije 
kaša koja se u njemu nalazi. Uslijed toga se počnu 
polagano razvijati pare koje ispunjavaju prazni 
prostor u kotlu iznad šljivine kaše. Kad temperatu- 
ra kaše prede 80%C, masa će početi kipiti i razvijati 
će se tolika količina pare, da će početi izlaziti kroz 
onu cijev priključenu na poklopcu kotla. U tom 
času počinje destilacija. Para u cijevi prolazi kroz 
bačvu napunjenu hladnom vodom, ohladi se na 
stijenkama cijevi i pretvori opet u tekućinu, t.j. 
kondenzira se. Ta tekućina je smjesa alko- 


hola i vode i curi na donjem kraju cijevi, koja dje-- 


luje kao hladionik, u podmetnutu posudu — 
predlošku. 

«Ovaj postupak treba prekinuti kada rakija 
počne postojati slabija i prije nego se temperatura 
toliko podigne da već počne destilirati patočno ulje. 
Kod pečenja rakije pratimo tok destilacije po oku- 
su i izgledu destilata, dok u tehnici to činimo ter- 
mometrom kojim mjerimo temperaturu para i po 
tome se ravnamo. 

Što smo uradili opisanim postupkom? Iz smjesa 
krutih tvari (koštice i meso šljiva) i različnih teku- 
ćina (alkohol, voda i patočno ulje) izdvojili smo te- 
kućinu određenog sastava (rakiju). Tekućinu koju 


Katran i njegova prerada 2 


mem | 

smo htjeli izdvojiti pretvorili smo grijanjem u pli- X 


novito stanje, zatim plinove (pare) odveli i hlađe- 
njem ih opet pretvorili u tekućinu. 
Prema tome možemo reći da je destilaci- 


ja postupak kojim se jedna ili vi 
še tekućina isparavanjem i ponov- 
nim kondenziranjem izdvaja iz 


mješavine s drugim tekućinama ili 
krutim tvarima. 

Preduvjet da tekućine destilacijom možemo di- 
jeliti je taj, da one vriju kod različitih temperatura. 

Ako sada pogledamo destilaciju katrana, vidjet 
ćemo da se tu odigrava nešto slično onome što se 
zbiva kod pečenja rakije. Grijanjem sirovog katra- 
na na različitim temperaturama isparava nekoliko 
raznih: ulja koja se u hladioniku opet pretvaraju u 
tekućine. Izdvajamo, dakle, iz mješavine nekoliko 
vrsti tekućina. U kotlu će zaostati smola koja je 
prvobitno bila otopljena u sirovom katranu. 

U tehnici često iskorišćujemio neke fizikalne 
pojave koje nam olakšavaju rad ili nam pruže mo- 
gućnost racionaliziranja postupka. Tako nam, na 
primjer, jedno fizikalno pravilo kaže da se vrelište 
* svake tekućine snizuje kad se smanjuje pritisak 
zraka koji se nalazi nad njom. Ako, na primjer, vodu 
zagrijemo u nizini, počet će vreti na 100%. Ako je 
pak grijemo negdje na veoma visokom brijegu, 
počet će vreti već na 80%C., To se dešava zato, što 
pritisak zraka u nizini, na morskoj razini, iznosi 
jednu atmosferu, a na velikoj visini je manji od 
jedne atmosfere. 

U uređaju za destilaciju. postizavamo smanje- 
nje pritiska na taj način da zabrtvimo sve otvore 

kroz koje vanjski zrak može prodrijeti u unutra- 
šnjost uređaja, a na predlošku u kojoj se skuplja 
kondenzirani destilat priključimo sisaljku koja će. 
isisati zrak koji se već nalazi u unutrašnjosti ure- 
đaja. Tako će se razrijediti zrak u unutrašnjosti 
uredaja, odnosno njegov: pritisak će se smanjiti. U 
postrojenju će nastati vakuum. Ovakav način 
destiliranja zove se vakuum-destilacija. 

Vakuum-destilacija je kompliciranija i za nju je 
potrebno više opreza kod rada nego za destilaciju 
uz normalni pritisak. No, s druge strane nam takva 
destilacija pruža stanovite prednosti. Rekli smo na- 
ime da će tekućine, uslijed sniženja vrelišta, desti- 
lirati na znatno nižoj temperaturi; to znači da ćemo 
sadržaj kotla morati manje ugrijati. Ako sad po- 
mislimo da je sadržaj destilacionih kotlova obično 
10.000 do 20.000 kg, onda je jasno da se destilaci- 
jom u vakuumu prišteđuju znatne količine goriva. 

Osim toga smo u nekim slučajevima upravo 
prisiljeni provesti destilaciju u vakuumu. Ima, na- 
ime, mnogih kemijskih spojeva koji se na visokim 
temperaturama razgrađuju. Takve spojeve uopće 
ne Bismo mogli običnom ik izdvojiti a da 
nam se ne raspadnu. 

Još ćemo se osvrnuti na jedan način destilacije 
koji se temelji na pojavi, da mnoga ulja-i spojevi, 


koji se ne miješaju s vodom, kao na primjer terpen- 


tinsko ulje, destiliraju na nižoj temperaturi nego 
što je njihovo vrelište, ako u destilacioni kotao 
za vrijeme grijanja puštamo paru. 

U destilacioni kotao se utakne cijev koja siže 
do dna. Ova je cijev na svom donjem dijelu pra- 
bušena rupicama. Kad zagrijemo sadržaj kotla do 


2* 

temperature koja je niža od «vrelišta tekućine koju 
želimo izdestilirati, puštamo kroz spomenutu cijev 
paru. Ova će para izlaziti kroz rupice i dizati se 
kroz sadržaj kotla u vis. Na tom putu će, takoreći, 
povući sa sobom i pare tekućine još prije nego ona 
počne vreti. Smjesa vodene pare i pare one teku- 
. ćine dizat će se iz kotla i prijeći u hladionik, gdje 
će obje kondenzirati i iscuriti u predlošku, Budući 
da se tekućina ne miješa s vodom, odijelit će se 
od nje u predlošci i moći će se zasebno izvaditi. 
Ovakav način destiliranja zove se destilacija 
.s vodenom parom. Takva se destilacija pri- 
menjuje, na primjer, kod prerade borovog katrana, 
kad iz njega destiliramo drvno terpentinsko ulje. 


1. Industrijska destilacija sirovih katrana 


Prva faza prerade sirovog katrana je takozva- 
na. gruba destilacija kojom katran dije- 
limo u nekoliko vrsta ulja, kako smo to naprijed 
naveli kad smo opisivali pojedine katrane. Ova 
ulja su poluproizvodi koje kasnije dalje prerađuje- 
mo i dijelimo. 5 

Na slici 1. vidimo shemu industrijske destila- 
cije katrana. Na njoj je prikazan vagon-cisterna 
(1) koji katran dovozi od proizvođača, t.j. plinare, 
kokerije, željezare i t.d, u pogon destilacije katra- 
na, Iz cisterne se katran pumpa u rezervoar za siro- 


vi katran (2). Iz njega se pomoću pumpe (3) puni - 


destilacioni kotao (4). Kad se destilacioni kotao na- 
puni, započinje destilacija. Kotao se zagrijava iz 


ložišta izgrađenog ispod njega i kad se postigne ' 


Sl. 1 — Skica grube katranske destilacije 

stanovita toplina, počinju pare izlaziti na gornjem 


dijelu kotla kroz cijevovod u hladionik (6). U hla> 


dioniku se kondenziraju i tekuća ulja vodimo u 
predloške (7). Ostatak u destilacionom kotlu ispu- 
šta se u predlošku za smolu (5). Gruba destilacija 
jedne šarže je sada dovršena i pošto se destilacioni 
kotao nešto ohladio, postupak se započinje iznova, 
to jest napunit ćemo kotao opet sirovim katranom 
iz rezervoara i t.d. 


Rezervoari za sirovi katran 


.Rezervoari za sirovi katran su velike posude 
od željeznog lima koje sadržavaju, prema kapacite- 


tu samog pogona destilacije, 100, 250 pa i do 1000 -- 


tona sirovog katrana. 


< Manji rezervoari, sa zapreminom do 100 tona, 
izrađeni su većinom u obliku položenih cilindra ili 
su četvorouglasti, Ovakvi manji rezervoari smješte- 
ni su obično ispod razine zemlje, i to po mogućno- 
sti uz kolosjek, tako da se vagoni-cisterne mogu 
dovesti do njih i katran ispuštati žljebovima. Tu 
treba napomenuti da cisterne za prijevoz katrana 
moraju biti snabdjevene parnim cijevima na koje 
se, kad stignu u pogon destilacije, priključuje parni 
vod, tako da se katran prije puštanja u rezervoar 
malo ugrije i uslijed toga brže isteče. 

Veći rezervoari koji sadržavaju po 250 i više 
tona katrana ne mogu se postaviti ispod razine 
zemlje zbog glomaznosti, nego su izvedeni u obli- 
ku uspravnih cilindara, kako to vidimo na slici 1., i 
postavljeni. po mogućnosti u blizini kolosijeka. U 
njih se katran puni iz cisterne pomoću pumpe. Ako 

pogon ima kompresor, onda se cijev za komprimi- 
rani žrak priključi na cisternu i katran se pritiskom 
zraka kroz cijevi istisne iz cisterne u rezervoar. O- 
vakav način rada je mnogo zgodniji i brži nego 
pumpanje. 

Rezervoari za sirovi katran moraju uvijek biti 
snabdjeveni uredajem za grijanje. To je potrebno 
u prvom redu zato što je svaki katran za hladnog 
vremena tako gust da ga ne bi bilo moguće pum- 
pati kroz cijevi. Drugi važni razlog je taj što se 
katran, kad dođe od proizvođača, poslije: dužeg 
ležanja u rezervoaru polako odjeljuje od velikog 
dijela vode koju sadrži. Ovo se odjeljivanje odvija 
brže kad je katran rjeđi. Zato se u rezervoarima 
zagrijava obično do oko 40%C. Katran, koji je u 
većini, slučajeva specifično malo teži od vode, odi-, 
jelit će se od nje. Ta će voda na površini katrana 
tvoriti sloj koji se od vremena do vremena može 
odstraniti pumpom. 

Uređaj za grijanje katrana obično se sastoji 
od nekoliko redova željeznih cijevi položenih na 
dnu rezervoara. Kroz te cijevi se pušta para. Veliki 
rezervoari sa zapreminom od 500 i više tona, imaju 
uredaj za grijanje obično samo oko otvora kroz 
koji se Sirovi katran pumpa u destilaciju. U tom 
slučaju zagrijat će se samo ona količina koja se baš , 
Pumpa u kotao, a ne cijela sadržina rezervoara. Za- 


“ grijavanje ovako ogromne količine katrana predu- 


go bi trajalo, a osim toga bi iziskivalo prevelike 
troškove. No ovako veliki rezervoari nalaze se 
samo u velikim pogonima destilacije, u kojima su 
postavljeni posebni uređaji za odjeljivanje wode, 
neka vrsta preddestilacije, U ovim uredajima se za 


po 

odjeljivanje vode iskorišćuje toplina plinova koji 
su prije toga zagrijali destilacioni kotao, ili se isko- 
rišćuju vruće pare destilata prije nego se u hladi- 
oniku kondenziraju, ' 


U rezervoaru se nalazi cijev kojom se katran 
pumpa u destilacioni kotao. Ta cijev siže do neko- 
liko centimetara iznad dna rezervoara, a otvor joj 
je snabdjeven košarom 'od žičane mreže. Ta košara 
ima da zadrži razno smeće koje se često nalazi u 


. Sirovom .katranu i koje bi moglo začepiti cijevi pri- 
ji 


likom pumpanja. 


Destilaciloni kotao 


- Destilacioni kotlovi do sadržaja od 20.000 litara 
grade se u obliku uspravnog cilindra, a veći u obli- 
ku položenih cilindara s plamenom cijevi, nalik na 
parne kotlove sistema Cornwall. Ovakvi kotlovi 
upotrebljavaju se samo u veoma velikim postroje- 
njima. Više je uobičajena prva, manja vrsta koju 
ćemo sada pobliže opisati. 

* Svi su destilacioni kotlovi izrađeni od speci- 


« jalnog čeličnog kotlovskog lima. Za ovu vrstu 


kotlova je karakterističan oblik dna koje. je jako 
udubljeno, kako je prikazano na slici 2. (a), na ko- 
joj se vidi destilacioni kotao u okomitom prerezu. 


Destilacioni kotao je obzidan opekom, a ispod dna - 


je ložište od vatrostalnog materijala. Vrata ložišta 
odijeljena su vatrobranim zidom od samoga kotla. 
Destilacioni . kotlovi se danas postavljaju izvan 
zgrade u kojoj se nalaze hladionici i predloške za 

ulja, tako da u slučaju vatre ili eksplozije ne budu 
i oni zahvaćeni. Nad samim kotlovima izvedena je 
laka krovna konstrukcija koja ih zaštićuje od ne- 
vremena. 


SI. 2 — Destilacioni kotao: 
a) okomiti prerez 
b) pogled odozgo na poklopac kotla 


Ložište i vatreni kanali izvedeni su tako da 
vrući plinovi iz ložišta najprije. udaraju na dno 
kotla, koje je, prema tome, izloženo najvećoj vru- 
ćini. Ova okolnost nam razjašnjuje njegov neo- 
bični oblik. Dno je zato udubljeno, da mu bude šta 
veća površina koja prenosi toplinu na katran u 
kotlu, a osim toga ovaj oblik olakšava potpuno 
ispražnjivanje kotla. Vrući plinovi, pošte udare na 
dno kotla, vode se kanalima oko plašta da tako i 
sa strane ugriju njegov sadržaj, 

Na gornjem dijelu (poklopcu) kotla koji je 
izbočen prema vanjskoj strani, nalaze se različiti 
otvori za montiranje cijevovoda i instrumenata. U 
sredini se nalazi kratka široka cijev (1) s promje- 
rom 50-60 cm, zatvorena poklopcem kgji je pri- 
čvršćen vijcima i može se, po potrebi, skinuti. Kroz 
ovu široku cijev može se ulaziti u kotao prilikom 
pregleda ili čišćenja. Iz ove cijevi odvaja se druga 
(7) koja ima promjer 10-15 cm. Ovom cijevi izlaze 
pare destilata iz kotla i odlaze u hladionik. Na 
ovoj odvodnoj.cijevi montiran je termometar koji 
mjeri temperaturu para što izlaze iz kotla. Prema 
pokazivanju ovoga termometra vodi se tok desti- 
lacije. 


Na gornjem dijelu kotla. nalaze se još i otvori . 


za slijedeće cijevovodđe i armarture; cijev za punje- 
nje kotla sirovim katranom (3) koja siže duboko u 
* kotao; tu je montiran termometar za mjerenje tem- 
perature tekućine (2). Ovaj termometar važan je 
onda kad kroz cijev (7) još ne prolaze pare, pa pre- 
ma tome termometar, montiran na njoj, još. ne po- 
kazuje povišenje temperature. Termometrom (2) 
može se kontrolirati dizanje temperature katrana u 
kotlu; dva otvora (5 i 6) određena su za sigurnosne 
instrumente, a to su manometar i sigurnosni ventil. 
Manometar nam pokazuje tlak koji vlada u unu- 


trašnjosti kotla, dok se sigurnosni ventil automat- | 


ski otvori ako bi se tlak uslijed bilo kakvog uzroka 
digao iznad dozvoljene visine; napokon je predvi- 
den još jedan otvor (4), na kojemu je montirana 
cijev sa slavinom kroz koju se po potrebi može va- 
diti uzorak iz kotla. 


reametkiđaka ih. sio ača p 

Na plaštu kotla, u visini do koje se kotao ima 
puniti sirovim katranom, imade otvor (8), na koje- 
mu je montirana kratka cijev sa slavinom. To je 
pretok koji nam pokazuje kada je kotao napu- 
njen do određene visine, jer iz njega onda počinje 
teći katran. Pri samom dnu kotla nalazi se na plaštu 
široki otvor (9) kome je promjer oko 40 cm, a na 
njega je priključena kratka cijev koničnog oblika. 
Ova je cijev zatvorena poklopcem pomoću vijaka 
tako da se može skinuti prigodom čišćenja kotla. 
Na najnižem mjestu pričvršćena je na poklopcu 
cijev (10) s promjerom od oko 12-15 cm, kroz koju 
se ispušta smola nakon svršene destilacije. 

Treba još spomenuti da se svaki destilacioni 
kotao, nakon dva do tri mjeseca neprekidnog rada, 
mora otvoriti i pregledati unutrašnjost. Osim toga 
se u tom vremenskom razmaku pri dnu kotla saku- 
pi dosta koksa koji nastaje iz smole uslijed mjesti- 
mičnog pregrijavanja. Taj se koks mora izvaditi, 
jer otežava pravilni prelaz topline i može vreme+ 
nom izazvati pregaranje kotlovskog dna. 


Hladionici 


Hladionici ili, kako ih još nazivaju konden- 
zatori suaparati u kojima se pare destilata ohla- 
duju i pretvaraju u tekućinu (kondenziraju). Kao 
sredstvo za hladenje služi voda iz bunara ili vodo- 
voda. 

Toplina para koje izlaze iz kotla iskorišćuje 
se u modernim postrojenjima .za . predgrijavanje 
sirovog katrana u takozvanim predgrijačima siro- 
vog katrana. U tom slučaju pare prolaze najprije : 
kroz predgrijač u kojem se već dosta ohlade, a tek 


28 


nakon toga ulaze u hladionik. U njemu će sada za 
kondenziranje para biti potrebno znatno manje 
vode nego što bi je bilo potrebno da su vruće pare 
iz kotla direktno ušle u njega. 

Postoje uglavnom, dvije konstrukcije hladio- 


nika, koje su prikazane na slici 3.; to je hladionik' 


sa spiralnom cijevi i cijevni hladionik, 
Hladionik sa spiralnom cijevi 
(slika 3.a) je cilindrična posuda koja je izradena iz 
željeznog lima. Ima dva priključka za cijevi kroz 
“ koje ulazi, odnosno izlazi voda. Kroz .cijev blizu 
dna (3) ulazi hladna voda, a kroz drugu (4), koja 
se nalazi blizu gornjeg ruba, izlazi topla voda koja 
je preuzela toplinu para destilata. Ova posuda stal- 
no je u dodiru s toplom i hladnom vodom pa stoga 


mora iznutra biti premazana zaštitnim premazom: 


da se spriječi rđanje. U posudi se nalazi spiralna 
cijev kroz koju struje pare destilata. Te pare ulaze 
kod (1),,pa se na putu kroz cijev koja je sa svih 
strana hlađena vodom, ohlađuju i prelaze u teku- 
će stanje, tako da kod (2) destilat isteče u pred- 
loške. U hladioniku vidimo cijev (5) koja na do- 
njem vodoravnom dijelu imade rupice. Ovakva ci- 
ojev mora biti montirana u hladioniku uređaja, u ko- 
jem se destilira katran od kamenog ugljena. Kad 
se, naime, destilira srednje i teško ulje ovoga katra- 
na, koje sadrži mnogo naftalina, može se desiti da 
se naftalin u spiralnoj cijevi izluči i zabrtvi prolaz 
za daljnji destilat. U takvom slučaju se kroz prije 
spomenutu cijev (5) pušta vođena para koja će za 
čas ugrijati vodu u hladioniku. Naftalin u spiralnoj 
cijevi će se rastopiti i cijev će biti opet slobodna. + 

Na dnu hladionika nalazi se ispust (6) zatvo- 


ren slavinom kroz koji možemo ispustiti svu vodu 
'iz njega, kad ga treba čistiti ili vršiti popravke. 


Sam hladionik sa gornje strane može biti otvo- 
ren, ali je obično pokriven lakim limenim poklop- 
cem. Taj poklopac ima u sredini široku limenu 
cijev, koja kao dimnjak vodi do iznad krova zgra- 
de. Kroz tu cijev se diže vodena para, koja se razvi- 
je kad se voda u hladioniku previše zagrije. 


Sl. 3 — Hladionici u presjeku: 
a) hladionik sa spiralnom cevi 
b) cijevni hladionik 


Cijevni 'hladionik (slika 3.b) sastoji se 
također od cilindrične posude izrađene od željeznog 

lima, samo što je, za razliku od opisane, sa gornje 
strane čvrsto zatvorena poklopcem koji je pri- 
čvršćen vijcima s maticama. U samoj posudi je 
ugrađen sistem ravnih. okomitih cijevi, tako da 
iznad i ispod njega ostaje po jedan prazni prostor 
(1 i 2). Kroz priključak (5) pušta se hladna voda 
između sistema cijevi, tako da ispuni sav taj pro- 
stor, a onda, ugrijana toplinom koju je primila od 
para destilata, izlazi kod 6. Pare iz destilacionog 
kotla ulaze kod 3 u prostor 1 i tada silaze kroz mno- 
gobrojne uske cijevi koje su hlađene vodom, kako: 
je gore rečeno. Na tom putu pare kondenziraju i na 
donjem kraju iz cijevi izlazi tekući destilat u pro- 
stor 2, a iz njega kod 4 u cijev koja vodi. u 
predloške. : 

Cijevni hladionici su skuplji nego hladionici 
sa spiralnom cijevi, ali imaju bolji efekat hlađenja. 


* 


Predloške 


Kroz jedan te isti hladionik redom prolaze svi 
destilati ali se ne skupljaju u jednu predlošku, nego 
se svaki destilat zasebno sprema. Stoga kod iz- 
laska iz hladionika mora biti predviđen uređaj koji 


omogućuje da se svaki destilat vodi u drugu posu- * - 


du. Takav uređaj jerazdjeljivač ili razvod- 
nik. Postoje različite konstrukcije razvodnika. 
Obično je to kratka i široka horizontalna cijev ili 
mala posuda na koju su priključeni vodovi za sve 
predloške. Svaki vod ima slavinu, tako da se otva- 
ranjem ili zatvaranjem pojedinih slavina destilat mo- 
že voditi u odredenu predlošku. Osim toga, razvodnik: 
mora imati posebni priključak koji vodi u jednu 
betoniranu jamu. Taj priključak služi samo za siz- 


A 
- 

vanredni slučaj kad katran, uslijed velikog razvi- 
janja pjene, počinje izlaziti iz destilacionog kotla, 
Tada se taj priključak otvori i katran pušta u jamu, 
Na ovakav slučaj osvrnut ćemo se kasnije pobliže, 

“ Treba napomenuti da svaki destilacioni uređaj, 
između hladionika i predložaka mora imati na jed. 
nom mjestu u cijevovodu montirano staklo kroz 
koje se može okom pratiti tok destilacije. To staklo 
je obično montirano na razvodniku. 

Predloške za različita ulja su rezervoari od že- 
ljeznog lima. Veličina im je izračunata prema ka- 
pacitetu samoga destilacionog kotla. Rezervoari za 
laka ulja su potpuno zatvoreni radi velike hlaplji- 
vosti ovih ulja, dok su rezervoari za teža ulja često 
sa gornje strane otvoreni. 

S obzirom na to da na početku radnog procesa 
voda i laka ulja zajedno destiliraju iz kotla, mogli 
bismo ih puštati u zajedničku predlošku, u njoj bi 
se odijelili u dva sloja, jer se lako ulje i voda ne 


miješaju, a osim toga imaju različite specifične te- 


žine, tako da se, kad miruju, sami od sebe odijele 
u donji vodeni sloj i gornji uljeni sloj koji na vodi 
pliva. Međutim da u predlošci.ne bismo imali obje 
tekućine, smjesu ulja i vode, kad izlazi iz hladioni- 
ka, vodimo najprije u posudu koja se zove floren- 
tinska boca. U toj posudi se iskorišćuje opi- 
sana pojava. Florentinska boca ima s gornje stra- 
ne dovod kroz koji ulazi smjesa ulja i vode iz hla- 
dionika. U posudi se obje tekućine odijele. Na razli- 
čitim mjestima nalaze se dva odvoda, i to donji ko« 
jim stalno otiče voda u predlošku za vodu, i gornji 
kroz koji teče lako ulje u predlošku koja je za njega 
određena. 


Uređaj za vakuum-destilaciju 


Uredaj za vakuum-destilaciju sastoji se od istih 
dijelova koje smo naprijed opisali, samo što je još 
priključena aparatura za stvaranje vakuuma. Ta 
aparatura je vakuum-sisaljka, aparati za čišćenje 
“zraka i vakuum predloška. 

Cijev kojom se siše zrak iz uredaja može biti 
priključena na dva mjesta. Prvo mjesto je nepo- 
sredno iza hladionika, (na slici 1. između 6 i 7), a 
drugo bi bilo na samim predloškama. Obično se ci- 
jev priključuje neposredno iza hladionika jer je 
tako u mnogome pogledu bolje. Kad je cijev pri 
ključena na predloške, tada i sve predloške moraju 
biti stavljene pod vakuum, i mnogo više otvora ; 
vodova mora biti pomno zabrtvljeno (zaptiveno), 
a to je tim teže, što je uređaj više razgranjen. 

Kako smo već spomenuli, princip je vakuum- 
destilacije taj, da se iz cijele aparature stalno siše 
zrak, odnosno katranske pare, tako da u unutrašnjo- 
sti vlada veoma snižen tlak. Ako, na pr., postigne- 
mo da tlak u unutrašnjosti uređaja iznosi otprilike 
jednu desetinu od vanjskog atmosferskog . tlaka, 
vrelišta pojedinih ulja snizit će se za kojih 80%. 
Time ćemo ne samo uštedjeti gorivog materijala, ne- 
90 će i trajnost destilacionog kotla biti produžena jer 
ne će biti izložen tako visokim temperaturama kao 
kod obične destilacije. 

Sada ćemo opisati kako uređaj u glavnim 
crtama izgleda. Destilacioni kotao i hladionici 
su isti kao i oni koje smo opisali. Na hladio- 
nik se priključuje takozvana vakuum-pred- 
loška Na nju je priključen vakuum-vod kojim 
se siše zrak iz cijelog uređaja. Zrak, plinovi i one 


a 
ai 
7 


daha 

pare koje u hladioniku nisu bile kondenzirane, 
ovim vodom idu u jedan kotao u kojem struje kroz 
kišu sitnih kapljica vode. Zatim odlaze u drugi ko- 
tao koji sadržaje sredstva za upijanje plinova. Ovo 
je potrebno zato da se iz zraka izvuku plinovi i 
pare koje bi nagrizali dijelove sisaljke, u koju na 
kraju zrak ulazi, 

Za nas je najvažnija vakuum-predloška, jer 
destilater u prvom redu,mora znati s njom rukova- 
ti. Ona se sastoji zapravo od dvije predloške, koje 
se naizmenice pune, odnosno ispražnjavaju u velike 
predloške, koje više nisu pod vakuumom. Vakuum- 
predloška je prikazana na slici 4. u glavnim crtama. 


Sl. 4 — Vakuum-predloška 


Katran i njegova prerada 3 


34 


Iz hladionika teku destilati kroz cijev i dodju 
do slavine (3) koja je trosmjerna, tako da destilate 
možemo prema potrebi voditi u posudu (1) ili (2). 
Kad počnemo sa sisanjem zraka, postavit ćemo sla- 
vinu_(3) tako da destilat teče u posudu (1). Slavine 
(6) i (8) su zatvorene, a ventil (4) koji vodi kod (10) 
do sisaljke, otvoren. Kroz njega i kroz pesudu (1) 
siše se sada zrak iz cijelog uredaja i stvara vakuum. 
Kad je posuda (1) puna, što vidimo na staklenoj cije- 
vi (11) koja je nalik na vodokazna stakla kod par- 
nih kotlova, onda u prvom redu zatvaramo ventil 
(4) i slavine (7) i (9). Zatim otvaramo ventil (51 i 
okrenemo slavinu (3), tako da destilat teče u posu- 
du (2), a pumpa sada vuče zrak kroz ventil (5) iz ci- 
jelog uređaja. U prvoj posudi otvorit ćemo sada 
slavinu (8) i time pustiti zrak u nju, a zatim ćeme 
kroz .slavinu (6) pustiti destilat u velike predloške, 
Kad se posuda (2) napuni, ponavljamo cijeli postu- 
pak obratnim redom i t.d., dok se destilacija ne 
dovrši. . 


Opis radnog procesa u destilaciji 


Prije nego što opišemo tok rada katranske de- 
stilacije, dat ćemo nekoliko općenitih uputstava 
koja vrijede za sve vrste destilacionih pogona, bez 
obzira na to kakva se vrsta katrana u njima pre- 
Tađuje. 

Prije svega treba upozoriti na opasnost od po- 
žara i eksplozije, koja je u pogonu destilacije ka- 
trana vanredno velika. Ta opasnost je veća nego u 
mnogim drugim industrijama, u kojima se također 
rukuje s.lako upaljivim materijalom. Kod kairan- 
ske destilacije, naime, treba da se razvijaju visoke 


. Me ta a 

temperature i stoga je nužno raditi s otvorenom 


. vatrom, i to u relativno velikoj blizini znatnih koli- 


čina lako upaljivog i često eksplozivnog materijala. 
Ovu činjenicu mora imati stalno na umu svaki rad- 
nik i rukovodilac, zaposlen u pogonu destilacije. 
Njihova je prva dužnost da ovu opasnost ne po- 
većaju još i lakoumnim rukovanjem s materijalom. 
Stoga moraju najveću pažnju posvetiti uklanjanju 
svega što bi moglo izazvati nesreću, i stalno mora- 
ju biti pripravni da priskoče u pomoć, gdje bi se 
za to ukazala potreba. 

Najlakše  upaljiva su laka ulja svih vrsta 
katrana. Osim toga, neka su od njih kao, na pr, 
benzol iz katrana kamenog ugljena i benzin iz katra- 
na mrkog ugljena, opasna zato što njihove pare po- 
miješane sa zrakom tvore eksplozivne smjese. 
Takve smjese nastaju, ako u zraku ima 3-6% para 
benzola ili benzina. No i sva teža ulja su razmjerno 
lako upaljiva, pogotovu u toplom stanju. Pa čak“ 
smola može izazvati požar, kad je jako vruća, Tako, 
na pr., po svršetku destilacije ne smijemo smolu 
odmah puštati iz kotla. Tada je smola ugrijana.do 
oko 350% pa razvija upaljive pare koje bi se u do- 
ticaju sa zrakom lako mogle zapaliti i prouzročiti pa- 


 ljenje smole. 


Da bi se čovjek mogao uspješno suprotstaviti 


nekoj opasnosti, mora znati i sredstva koja mu za 


to mogu poslužiti, a koja ne. 
. U prvom redu treba upozoriti na to da se_ v.o- 


dom ne mogu gasiti požari katrana 


i katranskih ulja Mnoga ulja od katrana 
su lakša od vode, a većina katrana i njihovih ulja 
imaju specifičnu težinu skoro istu kao voda. Stoga 
zapaljeno ulje pliva na vodi i, ma koliko je dolije- 
vali, ulje će i dalje gorjeti. 

3* 

Najbolje sredstvo za gašenje katranskih poža- 
raje pjena. Pjena je veoma laka i prekriva za- 
paljene mase neprekidnim slojem koji sprečava 
prilaz zraku. Uslijed toga će se vatra ugušiti i po- 
novno zapaljenje ne će biti moguće. U svakom po- 
gonu katranske destilacije ima barem jedan veći 


agregat za razvijanje i štrcanje pjene. Jedno od naj- , 


poznatijih sredstava za razvijanje lake i trajne pje- 
.ne je Tutogen. No današnja industraja izra- 
đuje i različita druga, isto tako dobra: sredstva, 
Osim velikih agregata, u destilaciji mora biti na 
raspolaganju dovoljan broj ručnih aparata za gaše- 
nje pjenom. 

Manji požar možemo ugušiti već u zametku upo- 
trebom pijeska. Ako se negdje zapali manja ko- 
ličina ulja ili smole, posipat ćemo žarište odmah pi- 
jeskom i time spriječiti širenje vatre. Zato ćemo, 
uz ručne aparate za gašenje, u destilacijama na mno- 


gim mjestima naći sanduke sa suhim, sitnim pije-: 


skom i kraj njih pričvršćene lopate. Te lopate ne 
smiju služiti ni za kakve druge svrhe, nego samo 
za gašenje. 

Naročito treba naglasiti da kod katranske de- 
stilacije cijeli radni kolektiv, a ne samo stručni 
vatrogasci, mora biti točno upućen u to koje mjere 
treba poduzeti. za zaštitu od vatre i svaki pojedi- 
nac u času opasnosti mora biti na svome mjestu. 

Sada ćemo se još osvrnuti na neke druge mje- 
re, koje treba poduzeti prije početka rada u desti- 
laciji. 

Najprije moramo pogledati sve ventile i slavine. 
Mnoga katranska ulja sadržavaju sastojine koje na- 
grizaju željezo, pa i spojeve koji se skrućuju u ci- 

jevima. Osim toga, mnoge se slavine nalaze na mje- 
stima na kojima su izložene višoj temperaturi, Sve 
to može biti uzrokom neispravnosti koje kasnije, 
za vrijeme destiliranja, mogu ometati rad, izazvati 
zastoje i gubitke materijala. Tako jezgra (konus) 
slavine može biti izgrižena; posljedica je da slavi- 
na ne zatvara dobro i da procuruje. Ako se u cije- 
vi pred slavinom ili ukonusu nakupio skrućeni nafta- 
lin ili koji drugi materijal, bit će onemogućen prolaz 
ulju. Ako je slavina na vrućem mjestu, mogu se za- 
peći i pougljeniti tanki slojevi ulja koji se nalaze 
između konusa i njegovog sjedišta, što izaziva blo- 
kiranje konusa uslijed čega se slavina ne može 
otvoriti. Sve takve smetnje treba pravovremeno 
ukloniti. 

Važno je također da se kontrolira ispravnost 
manometra i sigurnosnog ventila na destilacionom 
kotlu. Nakon višekratne destilacije može se dogo- 
diti da se zabrtve cijevi kojima su manometar i si- 
gurnosni ventil spojeni s unutrašnjošću kotla što 
im onemogućuje ispravno funkcioniranje. To može 


izazvati najveću nesreću, jer ako uslijed začeplje- 


nja jednog cijevovoda dode do stvaranja pretlaka 
(natpritiska) u kotlu, ni manometat ni sigurnosni 
ventil taj pretlak ne će pokazati, budući da su izba- 
čeni iz funkcije. * 

Kod destilacije katrana na mnogim je mjesti- 
ma potrebna para. Parne cijevi položene su, prema: 
potrebi, često i izvan zgrada. S tim u vezi treba u- 
pozoriti na jednu okolnost koja se zimi ne smije 
nikada zaboraviti, Za grijanje, a u tu se svrhu para u 
destilacijama jedino i upotrebljava, potrebna je za- 
sićena para koja u cijevovodima često kondenzira. 

Uslijed toga se može dogoditi, da se nakon svršetka 
rada na nekim mjestima parovoda nakupi voda, 
koja se može smrznuti i izazvati rasprsnuće cijevi, 
To može izazvati jako neugodne zastoje u radu, na- 
ročito ako nije moguće odmah doći do raspuknute 
cijevi. To se može dogoditi, na pr., kod uređaja za 
grijanje sirovog katrana u rezervoarima. Tu se ci- 
jevi nalaze na dnu rezervoara. Ako takva cijev 
prsne, nemoguć je pristup do nje sve dok se rezer- 
voar ne isprazni. I ispražnjavanje rezervoara je 
teško, jer je katran gust pa bi ga trebalo grijati, što 
je opet nemoguće ako je cijev pukla na nezgodnom 
mjestu. Prema tome, zimi, prije jednog dužeg zasto- 
ja u radu, sve parne vodove treba svakiput teme- 
ljito ispuhati bilo pregrijanom parom, bilo kompri- 
miranim zrakom. _ , 
. Pošto okvir ove knjižice ne dopušta da se opi- 
še tok destilacije svih važnih katrana, ograničit 
čemo se na to, da u glavnim crtama opišemo, kako 
se odvija gruba destilacija katrana od kamenog 
ugljena kod atmosferskog tlaka dakle bez vakuuma. 
Na sličan način destiliraju se i drugi katrani, na- 
rayno_s nekim izmjenama koje su uvjetovane 
drukčijim sastavom dotičnog katrana. Osim toga 
su i temperaturne granice za razne destilate druga- 
čije, prema naravi destilata koji želimo izvaditi. 
Sirovi katran se transportira pumpom u desti- 
lacioni kotao, za to vrijeme je otvorena slavina 
koja zatvara pretok kotla. Kad na taj pretok počne 
izlaziti katran (u posudu koja se za to postavi ispod 
pretoka) treba obustaviti pumpanje i zatvoriti do- 
vod katrana i slavinu pretoka. Sada je kotao pri- 
pravan za početak destilacije. 

Na početku ćemo podržavati dosta jaku vatru, 
jer je za zagrijavanje 15.000—20.000 kg katrana po- 
trebna velika količina topline. Dizanje temperatu- 
re ćemo pratiti na onom termometru koji je utaknut 
u tekućinu. Drugi termometar nam još ne će poka- 
zivati ništa, jer pare još ne izlaze iz kotla, 

Kad se sadržaj kotla ugrije do preko 80%C, pro- . 
matrat ćemo kroz staklo kod razvodnika, da li poči- 
nje kapati prvi destilat, lako ulje. Ako pogledamo 
termometar koji mjeri temperaturu para, vidjet ćemo 
da je živa u njemu naglo skočila na 80%, 

Sada započinje faza destilacije, koja iziskuje 
našu najveću pozornost. Vidjet ćemo odmah zašto. 
Voda koju sadrži katran počinje se isparavati. Dok 
se prostor iznad tekućine i poklopac kotla ne ugriju 
do iznad 100%C, ta će se para još u samom kotlu 
'kondenzirati i padati natrag u tekućinu. Tu će se 
opet naglo pretvoriti u paru, a to izaziva jako pjenje- 
nje sadržaja kotla, Ako u katranu ima mnogo vode, 
pjenjenje može postati tako jako, da se cijeli sadržaj 
kotla počne dizati i izlaziti kroz cijev kroz koju treba 
da izlaze pare iz kotla, Proći će kroz hladionik pa da- 
lje kroz razdjeljivač u predloške i tako napuniti i 
zaprljati cijeli destilacioni uređaj. Zato, kad je tem- 
peratura između 90% i 100%, treba u prvom redu da 
je vatra u ložištu sasvim slaba i temperatura da se 
jako sporo i oprezno diže. Osim toga treba stalno 


promatrati tok destilata kroz staklo na razdjeljivaču. 


Ako se opazi da se staklo naglo zacrnilo, znači da 
je katran prešao iz kotla. U tom slučaju treba smje- 
sta zatvoriti odvod u predlošku za laka ulja, koji je 
dosad bio otvoren, i otvoriti onaj priključak koji vodi 
u betoniranu jamu. Tim se sprečava da katran ulazi 

u druge vodove i zaprlja predloške. On će teći u 
jamu, iz koje se kasnije može opet pumpati natrag 
u kotao. Ujedno treba smjesta pozvati ložača da iz- 
vuče svu vatru iz ložišta i da potpuno otvori zasun 
dimovodnog kanala. Ovo je jedina mjera koja može 
zaustaviti pjenjenje. U dimovodnom kanalu će, na- 
ime, nastati jaka promaja i destilacioni kotao će re 
naglo ohladiti. Uslijed toga će odmah prestati pje- 
njenje'i dizanje katrana u kotlu. 

Treba naglasiti da ova mjera može imati nepo- 
voljne posljedice ako se češće ponovi. Od naglog 
hlađenja trpi ne samo zidje ložišta koje se može 
raspucati, nego i sam kotao. Željezni lim od kojeg 
je izrađen naglo će se stezati, tako da zakivani spo- 
jevi s vremenom mogu popustiti i kotao će procuriti. 
Opisana pojava ne može se doduše potpuno uklo- 
niti, ali će se veoma rijetko dogoditi ako je osoblje 
koje vodi destilaciju iskusno i oprezno. 

Kad temperatura para pređe 120%, prestaje 
pjenjenje jer tada sva voda izdestilira iz katrana i 
prelaženje destilata ide mirno i jednolično. Do 170%C 
postaje sve slabiji mlaz ulja koji izlazi iz hladioni- 
ka, jer dotada skoro čitavo lako ulje predestilira. 

Kad termometar koji mjeri temperaturu pare 
destilata pokazuje 170%, treba zatvoriti slavinu kod 
razdjeljivača kojom destilat teče u predloške za 
vođu i laka ulja, a otvoriti onaj vod kojim destilat 
teče u predlošku za srednje ulje. Tada se destilat 
vodi dalje samo prema pokazivanju termometra 

koji mjeri temperaturu pare. 

Srednje ulje katrana od kamenog ulja. sadrži 
mnogo naftalina (do 40%), koji se u hladnom ulju 
izlučuje u obliku kristalinične mase. Na tu činje- 

nicu treba misliti kad destilira srednje ulje. Treba, 


dakle, paziti da se srednje ulje u hladioniku samo 


kondenzira a ne i ohladi, jer mora biti dosta toplo: 
dok teče u predlošku da se naftalin ne bi već u ci- 
jevima izlučio i zabrtvio ih. Obratit. ćemo dakle 
našu pažnju na temperaturu vode u hladioniku i 
pritvoriti dotok svježe vode toliko, da temperatura 


' vode u hladioniku bude oko 40%C, No ujedno ćemo 


gledati kroz spomenuto staklo i uvjeriti se da li 
mlaz ulja stalno teče, Ako bismo opazili da mlaz 
ulja postaje slabiji ili da čak sasvim prestaje, bio 
bi nam to znak da se u cijevi hladionika izlučio 
naftalin i zabrtvio prolaz. U tom slučaju moramo 
smjesta zatvoriti dotok hladne vode u hladionik 
i parom ugrijati onu vodu koja je u njemu da bismo, 
rastopili izlučeni naftalin u cijevi. U krajnjem slu- 
čaju, t.j. da nam ne uspije dosta brzo rastopiti izlu-_ 
čeni naftalin i tako otvoriti prolaz destilatu, mora- 
mo prekinuti destilaciju. No treba naglasiti, da do 
ovako jakog začepljenja veoma rijetko dolazi, 
a i tada je to samo posledica sapkoronag nezna- 
nja ili velikog nemara. 

Iz predloške se srednje ulje obično još -u to- 
plom stanju pumpa u plosnate željezne tave, u 


> kojima naftalin potpuno iskristalizira. Često se ovo 
ulje pušta u ovakve tave i direktno iz hladionika, 


ukoliko je to konstrukcijom predviđeno. 

Treba spomenuti da se destilacija u pravilu ni- 
kada ne prekida, nego se svakiput vodi do kraja. 
Ako je ipak, iz bilo kojeg razloga, potrebno preki- 
danje, tada svaki put prije nastavka rada treba vi- 
djeti da li su svi cijevovodi čisti. To se najjedno- 
stavnije čini tako da se kroz sve cijevi pusti jak 

-mlaz vodene pare. Ako kod predložaka, dakle na 
kraju cijevovoda, ova para izlazi punom snagom, 
sigurno je da su cijevi čiste. Za takve slučajeve su 
u destilacionim uređajima predviđeni odgovaraju- 
.ći priključci parnih vodova. 

Kad temperatura destilata dostigne 230%C, po- 
.činje izlaziti teško ulje; tada kod razdjeljivača tre- 
:ba zatvoriti odvod do predloške za srednje ulje i 
* otvoriti onaj koji vodi u predlošku za teško ulje. 
.Ovo ulje destilira do 270%C. Kako su pare ovoga ulja 

jako vruće, treba pojačati hlađenje u hladioniku, to 
jest treba pojačati dotok svježe vode. Ujedno loženje 
«ispod kotla treba pojačati, jer je sada potrebna 
jaka toplina za izdestiliranje teškog ulja, a još više 
za antracensko ulje koje poslije njega izlazi iz desti- 
lacionog kotla. Iznad temperature od 270% desti- 
lira najteže, to jest antracensko ulje koje se vodi u 
odnosnu predlošku. Za vrijeme hlađenja iz ovog se 
ulja također izlučuju kristali, slično kao kod sred- 
njeg ulja. To su kristali antracena. No oni ne će 
«više izazivati neugodne pojave kao što se to do- 
gađa kod naftalina, jer je s jedne strane cijeli ure- 
.daj sada tako topao da ne može doći do skrućiva- 
nja, a osim toga su kristali veoma mekani, 
Destilacija se obično obustavlja kad tempera- 
tura para destilata dostigne 350% do 370%C, To, do- 
- duše, nije prirodna granica, jer bi nam bilo mogu- 
.će tjerati destilaciju sve dok u destilacionom kotlu 
ne zaostane samo koks. To znači da iz smole još 
* možemo istjerati sve tekuće dijelove. No to se ne 
čini zato što bi se time brzo uništio destilacioni 
.kotao koji bi trebala tako ugrijati da se 'usije, a 
«osim toga je smola koja zaostane u kotlu kad gri- 

jemo samo do 370%, mnogo vredniji artikal nego 
ulja koja bi eventualno još istjerali iz smole, 

Na kraju destilacije zaostaje u destilacioriom 
kotlu oko 50% od prvotnog punjenja u obliku tvrde 
katranske smole. Ovu smolu koja je veoma vruća 
ostavljamo po mogućnosti nekoliko sati u samom 
kotlu da se nešto ohladi, a onda je puštamo kroz 
donji otvor kotla (slika 2. /10/) u predlošku za smo- 
lu. To je zatvoreni kotao, obično u obliku položenog 
cilindra, u kojem se smola dalje hladi do tempera- 


ture_od 140% do 160%C. Nakon toga se pušta iz pred- 


loške bilo u plitku betoniranu jamu, bilo u lime- 
ne ili drvene bačve. Ako smolu pustimo u jamu, 
treba čekati da se skruti i tada je razbijamo u ko- 
made i tako, bez embalaže, otpremamo. 

Destilacija je sada dovršena i destilacioni ko- 
tao prazan i pripravan za ponovno punjenje. 

Iz gornjeg prikaza smo vidjeli da se destila- 
cija vodi prema temperaturi kod koje pojedina ulja 
destiliraju, to jest u obliku para izlaze iz destilacio- 
nog. kotla. No destilacija se može voditi i prema 


“specifičnoj težini pojedinih destilata. Svako ulje 


ima drugu specifičnu težinu, koja nam je poznata. 
Mi možemo, dakle, umjesto da pratimo dizanje tem- 


.perature na termometru, mjerenjem specifične te- 


žine uzoraka koje stalno uzimamo, odrediti narav po- 
jedinih destilata i na temelju toga ih voditi u od- 
govarajuće predloške. U tu svrhu predviđen je iza 
hladionika, dakle na mjestu gdje su destilati već 
pretyoreni u tekućinu, probni pipac kroz koji mo- 
žemo izvaditi malu količinu destilata i na licu mje- 
sta mu izmjeriti specifičnu težinu, 

Kad se radi u vakuumu, destilacija se svaki 

put vodi praćenjem specifične težine destilata. Kođ 

- vakuum-destilacije su, kako već znademo, vrelišta 

pojedinih ulja niža, i to prema jačini vakuuma, pa 

nam termometar ne daje ispravnu sliku. Isti slučaj 

je kod destilacije vodenom parom, jer i u tom slu- 

čaju ulje destilira na nižoj temperaturi nego što je 
njegovo normalno vrelište. - 


2. Prerada .poluproizvoda 


U prvoj fazi prerade katrana, u gruboj destila- | 


ciji, razdijelili smo katrane u nekoliko dijelova koje 
smo naveli kad smo opisivali pojedine katrane. 
No oni nisu konačni produkti (osim u nekim slu- 
čajevima), nego ih se daljnjom preradom još rastav- 
lja u pojedine spojeve ili grupe spojeva, koji su 
onda konačni proizvodi katrana. e 

Na koji način sada ona pojedina ulja dalje pre- 
radujemo, opisat ćemo u ovom poglavlju. Za po- 
jedina katranska ulja vrijedi isto što smo rekli i za 
sirovi katran. Ta ulja su također smjese pojedinih 
spojeva, iz kojih moramo izdvojiti one koje želi- 
mo dobiti u čistom stanju. 

Metode kojima se u tu svrhu služimo jesu: 
frakcionirana .destilacija u destilacio- 
nim aparatima sa kolonama *) i kemijsko prečišća- 
vanje produkata ili rafinacija. 2 


ska, Frakcionirana destilacija je odvajanje pojedinih dijelo- 
va smjese hlapljivih tekućina na različitim temperaturama. : 

Samo u nekim slučajevima izoliramo pojedine 
produkte na drugi način, i to na temelju nekih nji- 
hovih specifičnih svojstava. To su, na primjer, 


- raftalin i antracen iz katrana od kamenog ugljena, 


pa parafin iz katrana od mrkog ugljena, koje iz 
smjesa s drugim produktima možemo izlučiti kri- 
stalizacijom. Drugu grupu spojeva, a to su 
fenoli čiji je najvažniji i najpoznatiji predstavnik 
karbolna kiselina ili fenol, isključujemo iz srednjeg, 
odnosno teškog ulja raznih katrana ekstrakci- 
jom natrijskom lužinom. Natrijskom lužinom pre- 
iyaramo ih u takozvane fenolate, to jest spojeve 


. fonola s natrijem. Ti su spojevi lako topljivi u vodi 


što druga ulja nisu pa ih možemo na taj način po- 
moću vode dobro izvući iz smjese. No i ove: spoje- 


ve kasnije podvrgavamo frakcioniranoj destilaciji. 


u svrhu dobivanja čistih produkata, 


Destilacija katranskih ulja 


Sada ćemo opisati aparaturu u kojoj se viši 
ponovna destilacija pojedinih katranskih ulja. 

Destilacioni kotao prikazan na slici 5. (1) izra- 
den je od bakrenog ili željeznog lima, već sprema 
vrsti ulja koje se u njemu destilira. Ulja iz raznih 
katrana sa sastojinama koje u vrućem stanju nagri- 
zavaju željezo destiliraju se u bakrenim kotlovima, 
Kotlovi imaju oblik uspravnog ili položenog cilin- 


. dra. Cilindri manjih dimenzija (do oko 5.000 litara) 


izrađuju se u obliku uspravnog cilindra, a veći, 

radi veće stabilnosti, u obliku položenih cilindara, 

Kod ove vrste destilacije grijanje se ne vrši 

putem direktne vatre, nego indirektno parom koja 
? 


Sl. 5 — Aparat za destilaciju katranskih ul;a 


AT 


prolazi kroz sistem parnih cijevi. Taj sistem cijevi 
položen je u unutrašnjosti kotla:na dnu (5). Ovakva 
vrsta grijanja isključuje opasnost od požara, što 
je veoma važno jer se u tim kotlovima, zagrijavaju 
velike količine ulja, koja su većinom lako upaljiva. 
Osim toga, parno grijanje omogućuje mnogo točni- 
je reguliranje topline nego grijanje otvorenom 
vatrom iz ložišta. ž 
Destilacioni kotao ima na najnižem mjestu 
ispust (6), kroz koji se, nakon svršene destilacije, 
može ispuštati ostatak koji nije bio predestiliran. 
Osim toga, na čeonoj strani kotla vidimo okomitu 
štaklenu cijev (7), čiji je gornji i donji kraj spojen 
s unutrašnjošću kotla, tako da možemo stalno pra- 
titi visinu tekućine u kotlu. Ova cijev je od stakla 
koje je otporno prema promjenama temperature 
(t.zv. termometarsko staklo). Nadalje, na gornjoj 
strani nalazi se veliki otvor (8) koji je zatvoren. 
zabrtvljenim poklopcem. Ovaj otvor služi za ulaženje 
u kotao radi čišćenja ili vršenja popravaka. 
Najvažniji i karakteristični dio ove aparature 
je takozvana kolona (2), koja je postavljena 
na sredini kotla. Treba napomenuti da nije bez- 
uvjetno potrebno da kolona bude postavljena baš. 
na sam kotao, nego može biti montirana i pokraj 
njega, ali svakako tako da njen donji kraj leži 
više od gornjeg ruba kotla. U tom slučaju se parni 
prostor kotla spoji sa donjim krajem kolone širo- 
kom cijevi, kroz koju pare destilata iz kotla ulaze 
u kolonu. 
Kolona je široka cijev sastavljena od više di- 
jelova; a visoka je nekoliko metara. U našem slu- 
čaju, dakle za destiliranje katranskih ulja, izrađena 

je od bakrenog lima. Sada se pitamo, koja je svrha 
kolone i što se u njoj događa? Svrha joj“je da iz 
smjese para pojedinih destilata ili: frakcija iz- 
. dvoji smjesu koja će sadržavati najveći postotak 
para one frakcije koju želimo irdvojiti, a samo mali 
postotak para frakcije koja vrije na višoj tempe- 
raturi. Taj mali postotak para druge smjese je ne- 
izbježan jer u kotlu zagrijavamo smjesu spojeva, 
čija se vrelišta često razlikuju samo za nekih 10%. 
Praktički je nemoguće iz kotla destilirati svaku 
frakciju zasebno bez pomoćnih uređaja, a takav je 
uredaj kolona. 
Što se događa u koloni? Pare koje se dižu iz 
kotla u kolonu sastoje se, kako smo rekli, od smje- 


se para više spojeva različitih, ali bliskih vrelišta.: 


Na svom putu uvis ove se pare dijelom kondenzi- 
raju uslijed hlađenja, dakle — pretvaraju se u te- 
kućinu. Ova tekućina je teža od para i teče natrag 
prema dolje i na tom putu se s novim parama susre- 
će koje se dižu iz kotla: Tekućina nije samo teža 
nego i hladnija pa će iz onih para s kojima se susre- 
će kondenzirati teže hlapljive dijelove, a s druge 
strane će toplina tih para prouzročiti da se iz teku- 
ćine opet ispare njeni lakše hlapljivi dijelovi. Pre- 
ma tome se u koloni tekućina opetovano isparuje i 
opet kondenzira, to jest — u njoj se zapravo vrši 
nekoliko ponovnih destilacija. Rezultat tih ponovnih 
destilacija bit će, kako smo spomenuli, da iz kolone 
na gornjem kraju izlazi smjesa para koja se, uglav- 
nom, sastoji od para one frakcije koju želimo odi- 
jeliti, uz mali ostatak para frakcije koja bi morala 
zaostati za destilaciju na nešto višem stepenu tem- 
perature, : j 


4 


u koloni bude omogućen najtjesmiji dodir između 
tekućine koja silazi i para koje se dižu u vis. Na 
slici 6. prikazan je presjek urutrašnjosti, takozva- 
ne kolone sa zvonastim poklopcima. Treba spome- 
nuti da osim takve postoji mnogo drugih različitih 
. konstrukcija, ali svima je svrha ista. 


SI. 6 — Kolona sa zvonastim poklopcima: 
a) prerez 4 
b) pogled na jedan pod odozgo * 

Za način konstrukcije kolone najvažnije je da. 


Katran i njegova prerada , 4 

Cijela cijev kolone razdijeljena je u pretince 
mnogobrojnim vodoravnim, takozvanim tanjurastim 
podovima. Na svakom od tih podova ima po neko- 
liko zvonastih poklopaca (1), zatim spojne cijevi (2) 
i jedna pregrada (3). Pogledat ćemo, kako se ovom 
konstrukcijom  postizava željeni efekat, to jest 
onaj spomenuti tijesni dodir pare i tekućine. 

Pare iz kotla dižu se kroz široku cijev ispod 
“zvona (1) i moraju proći kroz sloj tekućine koji se 
nalazi između stijene cijevi i zvona da dođu u slije- 
deći viši pretinac. Taj put je za njih najlakši. Drugi 
put, kojim bi još mogle proći, bio bi kroz spojne 
Cijevi, ali stupac tekućine kroz koji bi morale 
prodrijeti, to jest onaj koji sa donje strane zatvara 
spojnu cijev, viši je od onoga ispod zvona, pa je, 
prema tome, i otpor veći. 


Kondenzat, to jest tekućina, na svakom podu 
tvori sloj čija je visina određena visinom ruba spoj- 
ne cijevi. Čim se na odnosnom podu nakupi više 
tekućine, proteći će kroz spojnu cijev u slijedeći 
niži pod, pa tako dalje do najnižeg poda i konačno 
iz njega natrag u kotao. Na sredini poda postavlje- 
na je pregrada koja ima da spriječi da tekućina iz- 
* ravno teče iz jedne spojne cijevi u drugu. Ona sili 
tekućinu iz gornjeg poda da se izmiješa s onom na 
nižem podu prije nego poteče dalje naniže. Najniža 
spojna cijev, dakle ona koja vodi iz kolone u sam 
kotao, mora biti tako duga da bude stalno uronjena 
u tekućinu koja se nalazi u kotlu, i-time zatvorena 
za prolaz para. 

Rekli smo da na gornjem kk kolone izlazi 
smjesa. para koja, uz veliki postotak pare one frak- 
Cije koju želimo odijeliti, sadrži još i mali postotak 

para viših frakcija. Odijeliti još i ovaj mali ostatak, 


zadatak je slijedećeg aparata koji se zove de- 


ilegmator. 


Na slici 5. vidika deflegmator (3) u prerezu. 
Taj je aparat sličan cijevnom hladioniku prikaza- 
nom na slici 3 (b). Od njega se razlikuju utoliko, što 


u deflegmator pare ulaze odozdo sa strane i dižu 


se kroz okomite cijevi oko kojih teče voda. Hla- 
denje ovom vodom mora biti tako udešeno da iz 
para koje se dižu uvis, kondenzira samo onaj osta- 
tak više frakcije koji smo:spomenuli. Ova viša firak- 
cija skuplja se u tekućem obliku na donjem kraju 
deflegmatora i kroz cijev koja je tamo priključena 
teče natrag u kolonu. Cijev je izvedena u obliku 
slova U, kako je to na slici vidljivo. Zbog toga obli- 
ka cijev će u jednom svom dijelu biti stalno napu- 
njena tekućinom, koja će spriječiti da pare iz kolo- 
ne kroz ovu cijev struje u deflegmator. 


Kroz cijev na gornjem kraju deflegmatora iz- 
laze konačno samo pare one frakcije koju smo htje- 
li dobiti u čistom stanju. Te pare struje u cijevni 
hladionik (na slici 5. /4/) i tu se potpuno kondenzi- 
raju, pa na donjem kraju u tekućem. obliku izlaze 
u određenu predlošku. 


Na cijevi koja vodi iz deflegmatora do hladio- 
nika montiran je na prikladnom mjestu termome- 
tar. Prema njegovom pokazivanju regulira se gri- 
janje destilacionog kotla pa i hlađenje deflegmato- 
Ta. Na opisani način destiliraju se redom sve frak- 
cije iz kotla. Treba spomenuti da za postizavanje 
dobrih rezultata kod opisanog uređaja, u prvom 

redu sam uređaj mora biti ispravno konstruiran, a 
osim toga i osoblje koje njime rukuje mora biti 
iskusno i veoma savjesno. 


Rafinacija 


Pojedini produkti koje dobijamo destilacijom 
još nisu sasvim čisti, nego sadržavaju različite pri- 
mjese, obično smolaste tvari, kojih je dijelom bilo 
već u samom .katranu ili su tokom prerade nastale 
raspadanjem ili spajanjem pojedinih spojeva. O- 
vakve primjese, ako ih i nema u velikoj količini, 
stvaraju smetnje kod daljnje. upotrebe katranskih 
produkata. Možemo ih odstraniti jedino kemijskim 
putem, to jest rafinacijom. Rafinaqija se može pro- 
vesti bilo prije bilo poslije destilacije; to ovisi o 
okolnostima tehnološkog procesa kod pojedinih 
ulja. | 

Za provedbu rafinacije služi nam aparat zvan 
agitator. Takav agitator je cilindrični rezervo- 
ar s koničnim dnom, kao što je prikazan u prerezu 
na slici 7. U sredini dna, dakle na najnižem mjestu, 
nalazi se ispust (3) zatvoren pipcem kojim se posli- 
je miješanja ispuštaju različite tekućine što su pro- 
duktu bile dodavane u svrhu čišćenja. Na kraju se 
njim ispušta i sam očišćeni produkt. 

Agitatori su obično izrađeni od željeza, a često 
su iznutra poolovljeni (presvučeni olovom). Agita- 
tor je snabdjeven miješalicom (2), koja intenzivnim 
miješanjem dovodi u doticaj produkt s raznim sred- 
stvima koja se dodaju za prečišćavanje. Na poklop- 
cu aparata predviđeni su različiti otvori (1) i (4) za 
cijevovode, kroz koje se aparat puni i dodavaju ke- 


SL T — Agitator 

mikalije. Agitatori često imaju uredaj za hlađenje 
ili za grijanje, prema tome kakav materijal se u 
njima rafinira. Ovakav uređaj je izveden u obliku 
dvostrukog plašta agitatora, u čiji se međuprostor 
pušta voda za hlađenje ili para za grijanje. Ako 
rafiniramo, na primjer, benzol koji je jako hlapljiv, 
bit će ponekad potrebno hlađenje. Kad se miješa 
sa sumpornom kiselinom, ugrije se, naime, cijela 
tekućina, tako da bi moglo doći do većih gubitaka 
uslijed ishlapljivanja. Ako pak rafiniramo naftalin, 
morat. ćemo svakako grijati agitator. Kod. naftalina 
se vrši rafiniranje na oko 100%C, jer je naftalin na 
običnoj temperaturi krut pa ga treba održati u otop- 
ljenom stanju. 


. U svrhu rafiniranja dodat ćemo produštu: na: 


pr. benzolu, jedno sredstvo koje ima sposobnost 
da iz njega izvuče nečistoće. Osim toga, ovo sred- 
sivo mora biti netopljivo u benzolu, tako da ga 
kasnije možemo lako od njega odijeliti. U tu svrhu 
upotrebit ćemo sumpornu kiselinu koja ima spo- 
menuta svojstva. Ona će kemijski vezati nečistoće, 
a ujedno će ih bilo sasvim, bilo djelomice, otopiti. 
Sada ćemo opisati kako se izvodi kemijsko pre- 
čišćavanje. Benzolu koji se nalazi u,agitatoru do- 
dat ćemo, uz stalno miješanje, odredenu količinu 
sumporne kiseline koja će u tankom mlazu teći iz 
cijevi priključene ha poklopcu agitator. Količinu 
koju treba dodati odredit ćemo prethodno labora- 
torijskim pokusom. Ta količina iznosi nekoliko po- 
stotaka (3—89%). Pošto dodamo sumpornu kiselinu, 
nastavljamo miješanjem oko pola sata, Poslije toga 
tekućine treba ostaviti da miruju, dok se ne razdi- 
jele u dva sloja. Sumporna kiselina, kao teža, sa- 

kupit će se na dnu. Ona pokupi nečistoću iz benzo- 
la i uslijed toga postane gusta i tamna. Na sloju 
sumporne kiseline plivat će sloj benzola. Kroz 
odvod na dnu agitatora ispustit ćemo sumpornu ki- 


 selinu, ali time čišćenje još nije završeno jer treba 


odstraniti tragove sumporne kiseline koji zaostanu 
u agitatoru. Učinit ćemo to tako da u agitator 
dodamo stanovitu količinu natrijske lužine i cijeli 
sadržaj ponovo intenzivno miješamo. Natrijska lu- 
žina spojit će se sa sumpornom kiselinom, te će na- 
stati natrijski sulfat koji je lako topiv u vodi koju 
je sadržavala lužina, pa ga se tako može odstraniti. 


Nakon toga ćemo opet ostaviti tekućinu da miruje | 


i ona će se razlučiti u dva sloja. Otopina suviška 
lužine i natrijskog sulfata također je teža od ben- 


'zola, pa će se sakupiti na dnu agitatora, odakle 


ćemo je ispustiti onako kao što smo prije ispustili 
sumpornu.kiselinu. 


Sad treba još odstraniti tragove natrijske lu- 


žine. To činimo miješanjem s čistom vodom, koju. 


ćemo takoder temeljito izmiješati sa benzolom, pa 
kad se ta voda nakon mirovanja odijeli od, njega, 
ispustit ćemo je. Sad u agitatoru zaostane očišćeni 
benzol i postupak rafinacije je završen. 


Svaka faza rada mora se, naravno, kontrolirati. 


laboratorijskim pokusima da bi se dobio konačni 
produkt željene čistoće, Na opisani način rafiniraju 
se i svi drugi produkti katrana, naravno uz eventu- 
alne izmjene koje su ovisne o karakteru odnosnog 
produkta. 


\ 

Različite metode prerade 


Osim destilacije ima još i specijalnih metoda 
za izoliranje nekih produkata iz smjese. Te metode 
se, kako smo već spomenuli, temelje na karakte- 
rističnim svojstvima proizvoda. 

Naitalin se izlučuje iz srednjeg i teškog 
ulja od katrana kamenog ugljena 'kristaliza- 
cijom. Ulja se puštaju u plosnate željezne tave 
koje su tako postavljene da su izložene promaji i 
zračnom hlađenju. Obično se postave na otvoreni 
prostor i zaštite od kiše odgovarajućim krovištem. 
Iz ohladenog ulja kristalizira naftalin, što traje, pre- 
ma godišnjoj dobi, od pet do deset dana. Kad se 
naftalin izluči, otpušta se ulje kroz otvore koji se 
nalaze na dnu svake tave. : 

Sirovi naftalin je smeđa kristalinična masa koja 
sadrži još 10-20% ulja. U svrhu odstranjenja veli- 
kog dijela ovog ulja, sirovi naftalin se preša u 
specijalnim hidrauličkim prešama koje rade s pri- 
tiskom do 300 atmosfera, u njima se naftalin preša 
u toplom stanju, jer je ulje u toplom stanju manje 
gusto pa se može bolje isprešati iz kristalne mase. 
Ovako isprešani naftalin je već gotov proizvod za 
neke vrste daljnje upotrebe i prodaje se pod ime- 
nom »prešani naftalin«. a 

Daljnje čišćenje prešanog naftalina u kom za- 
ostanu još male količine ulja, osniva se opet na 
jednoj specifičnoj osobini naftalina, ato je subli- 
omacija. Sposobnost sublimiranja je. svojstvo 
koje, uz neke druge tvari (na pr. kamfor, salmijak), 
ima i naftalin. Sastoji se u tome da kod grijanja 
tvar prelazi iz krutog stanja direktno u plinovito 
stanje i .da pare kod hlađenja prelaze u kruto sta- 

nje, a da se uopće ne pretvaraju u tekućine. One, 
da tako kažemo, »preskaču« tekuću fazu. ' 
= Tehnički ćemo sublimaciju naftalina provesti 


“u uređaju nazvanom »komora za sublimiranje«, 


kakva je prikazana na slici 8. 


SI. 8 — Uređaj za sublimaciju naftalina 


Na lijevoj strani nalazi se kotao (1) od želje- 
znog lima. Kotao je pokriven limenom pločom na 


kojoj se nalaze vrata (2) za ubacivanje prešanog 


maftalina. Ova se vrata zabrtve da ne bi došlo do 
gubitka uslijed isparavanja naftalina kroz pukoti- 
ne. Na dnu Kotla su parne cijevi kojima se naftalin 
zagrijeva. Uslijed grijanja će naftalin u kotlu poče- 
ti isparavati i njegove pare će proći širokim kana- 
lom u prostranu komoru (3). U komori će se pare 
ohladiti i kondenzirati u obliku bijelih lističastih 
kristala, koji će padati na dno komore i hvatati se 


\ 

po njenim stijenama. Komora je zidana; u stijena- 
ma ima nekoliko otvora (4) koji su za vrijeme tra- 
Janja sublimacije čvrsto zatvoreni vratima. Kada, 
nakon svršetka sublimacije, komoru treba isprazni- 
ti, ova se vrata otvore tako da se može u komoru 
ući i provjetriti je, jer inače ne bi bio moguć bora- 
vak u njoj. Sublimirani naftalin se tada sastruže sa 
stijena, pokupi s poda i baca u lijevke (5) koji 
se nalaze u samom podu. Kroz te lijevke sublimira- 
ni naftalin pada u vreće ili bačve, u kojima se 
otprema. Za vrijeme trajanja sublimacije ti lijevci 
su zatvoreni zasunima, 

Naftalinska komora obično je po nekoliko ne- 
delja neprekidno u pogonu i za to se vrijeme u njoj 


sakupi po nekoliko tona sublimiranog naftalina. Ulje 


koje. je bilo sadržano u prešanom naftalinu, zaosta- 
je u kotlu. 
“Drugi način prečišćavanja naftalina je taj da se 
prešani naftalin rastali i u tekućem stanju rafinira, 
a rafinirani produkt destilira. Ovaj postupak se 
danas sve više primenjuje zbog stanovitih predno- 
sti pred opisanim načinom, a to je veća čistoća go- 
tovog produkia i kraće trajanje cijelog procesa 
proizvodnje. Ovaj način prečišćavanja provodi se 
u aparaturama koje smo već opisali, samo što tre- 
ba voditi računa o svojstvu naftalina da se.skruću- 
je na temperaturi nižoj od 80$%C. 
Parafin koji sadržavaju najteži destilati 


katrana od mrkog ugljena i lignita, izlučuje se iz. 
njih također kristalizacijom. Kristalizatori su slični . 


onima koji služe za kristaliziranje naftalina. Od njih 
se razlikuju utoliko što moraju imati uredaj za umjet- 
no hlađenje, jer su za izlučivanje parafina (pogotovo 


a 


Bi 


mekog parafina) potrebne temperature do -— 15%, 
Hlađenje se provodi tako da kroz dvostruki plašt 
kristalizatora protječe vodena rastopina kuhinjske 
soli, koja se prethodno ohlađuje u naročitim hlad- 
njačama. Na taj način postigne se izlučivanje pa- 
rafina iz ulja. Smjesa parafina i ulja pušta se u filtar- 
preše, gdje se najveći dio ulja ispreša iz parafina. - 
Nakon toga se parafin još jednom preša u hidrau- 
. ličkim prešama pod tlakom od 150 do 200 atmosfera. 
Na taj način dobivamo parafin koji sadrži još ne- 
koliko postotaka ulja. Ovaj ostatak ulja odstranju- 
je se tako da se parafin rastali i u tekućem stanju 
pomiješa s 10-15% benzina. Ova se mješavina po- 
novno hladi i nakon skrućivanja preša u hidrau- 
ličkim prešama. Kod toga se iscijedi benzin koji 
sadrži čitavo ulje iz parafina, a u preši“ zavstane 
čisti parafin. : 

Fenoli] se izlučuju iz smjese s drugim spo- 
jevima ekstrakcijom (izvlačenjem)  natrij- 
skom lužinom. .U tu svrhu se ulje izmiješa u agita- 

“toru s razrijeđenom natilj:kom lužinom, i to u ko- 
dičini koja je prethodno laboratorijskim pokusom 
ustanovljena. Fenoli će se spojiti s natrijem iz lu- 
žine u nove spojeve koji se zovu fenolati, a koji će 
se rastopiti u vodi kojom je natrijska lužina bila 
Tazrijeđena. Pošto obustavimo miješanje rastavit će 
se tekućine u dva sloja: donji sloj koji je specifički 
teži sastojat će se od vodenog dijela koji sadrži lu- . 
žinu i otopljene fenolate; na njemu će plivati dru- . 
gi sloj — katransko ulje, iz kojeg su sada fenoli 
izlučeni. Fenolati se s lužinom ispuštaju iz agitato- 
ra i odvode na daljnju preradu u destilacioni kotao. 
U tom kotlu se podvrgavaju takozvanom »parenju« 

tj. neka vrsta destilacije s vodenom parom. U luži- 
nu se uvodi vodena para pomoću koje se istjeraju 
zadnji ostaci ulja, koji su eventualno bili povučeni 
lužinom, i neki drugi spojevi poznati pod imenom 
piridinske baze. E 

Isparena fenolaina lužina mora se sada rastvo- 
riti, dakle fenolati se moraju pretvoriti natrag u fe- 
nole. To se čini dodatkom sumporne kiselitie, koja 
će se spojiti s natrijem iz fenolata, te će nastati 
jedna sol, to jest natrijski sulfat i fenoli. Rastvara- 
nje se vrši .u željeznom rezervoaru, čije su stijene 
s unutrašnje strane obložene olovom. Olovo je, 
kako znamo, otporno prema sumpornoj kiselini, 
koja bi željezo s vremenom izgrizla. Rezervoar je 
snabdjeven s jednom cijevi čiji je kraj položen na 
dno. Ovaj zadnji dio cijevi ima mnogo rupica. Kroz 
cijev se pomoću kompresora duva zrak koji kroz 
rupice izlazi iz cjevi u tekućinu, diže se kroz nju 
na površinu i izaziva miješanje. Tekućini, t.j. feno- 
latnoj lužini, dodaje se polagano u tankom mlazu 
sumporna kiselina. Natrijski sulfat koji tako nasta- 
je topiv je u vodi, dok fenol nije. Opet ćemo na 
kraju pfocesa imati dva sloja tekućine, i to donji 
sloj, to jest rastopinu natrijskog sulfata, i gornji 
sloj koji se sastoji od fenola. 

Obje tekućine se iz rezervoara zasebno ispu- 
štaju i fenoli se odvode u destilaciju. Sirovi fenoli 
koje na ovaj način dobijamo sadržavaju još stano- 
vite količine vode, a i organskih nečistoća od ko- 
“jih se moraju odijeliti. To se čini destilacijom u ure- 
đaju s kolonom. Tom prilikom se i sami fenoli dije- 
le u pojedine vrste, 


61 
IV 
KATRANSKI PROIZVODI 


U ovom prikazu navodimo i ika glavne 
proizvode najvažnijih katrana, kako ih izrađuje 
katranska industrija. Treba spomenuti da katranski 
proizvodi nisu svakiput pojedinačni kemijski spo- 
jevi; takvi su samo neki od njih, na pr., kristalni 
benzol, toluol, čisti naftalin i t.d. Često se sastoje 
od jednog spoja uz razne manje primjese drugih spo- 
jeva (na pr. toplo prešani naftalin, ptečišćeni toluol i 
slično), a konačno u nekim slučajevima su i grupe 
različitih spojeva (na pr. drvni kreozot, terpentin- 
sko ulje, katranska smola i t.d.). ' 
Kakvi će se produkti izrađivati, diktiraju po- 
trebe potrošača, to jest drugih industrija, jer su 
samo neki od katransk:h proizvoda potrošni artikli 
kao, na pr., katranska smola. Velikim svojim dije- 


lom su osnovne ili pomoćne sirovine za mnoge: 


druge industrije, od kojih neke bez njih uopće ne bi 
mogle postojati kao, na pr., proizvodnja bakelita 
ili anilinskih boja. Zato katranski proizvodi i tvore 
važnu kariku u velikom lancu organsko-kemijske 
proizvodnje. 


Proizvodi katrana od kamenog ugljena 


Benzol u čistom stanju nazivamo i kristal- 
nim benzolom. To je bezbojna i otrovna tekućina, 
lakša od vode. Kristalizira na OC u obliku lističa- 
stih kristala (odatle mu ime: kristalni benzol). Ben- 
zol vrije na 80%C, a veoma je lako upaljiv i izgara 
veoma čađavim plamenom, Njegove pare tvore sa 


\ 

zrakom eksplozivne smjese. Benzol je izvrsno ota-, 


palo za masti, eterična ulja, smole, kaučuk i mnoge 
druge organske materije. Kristalni benzol je osnov- 
na sirovina za bezbroj organskih boja, farmaceut- 
skih preparata, fotografskih kemikalija, eksplo- 
ziva i t.d. 

U tehnici se mnogo upotrebljava i doasol: koji 
nije sasvim čist (takozvani prečišćeni benzol), već 
sadrži još stanoviti postotak njegovih pratilaca u 
katranu, a to su toluol i ksilol. Takav benzol upo- 
trebljava se mnogo kao otapalo u industriji gume, 
boja i lakova, zatim kao ekstrakciono sredstvo kod 
dobivanja raznih masti i voskova, u čistionicama. 

odijela, a konačno i za pogon automobilskih m tora. 


Toluol je bezbojna tekućina, mirisa sličnog 
.benzolu. Uopće po svojim svojstvima veoma je sli- 
čan benzolu, samo što vrije na višoj tempe.aturi, 
tj. na 109%, a skrućuje se na mnogo nižoj tempe- 
raturi (— 28%C). Toluol se također upotrebljava za 
proizvodnju boja, eksploziva (trotil) i farmaceutskih 
preparata (na pr. saharin). 

Inače se toluol, pod nazivom prečišćeni 
toluol, tj. smjesa od toluola (cko 75%), benzo- 
la (cko 15%) i ksilola (oko 10%), upotrebljava u 
slične svrhe. kao prečišćeni benzol — za produkci- 
ju lakova i boja i za ekstrakciju masti, naročito vu- 
nene masti iz sirove vune. 

Naftalin vadimo iz srednjeg i teškog katran- 
skog ulja. Kako smo već spomenuli, izlučuje se 'z 
ulja kristalizacijom. Proizvodi se u različitim ste- 
penima čistoće. Prvi oblik u kojem naftalin dolazi 
u promet je prešani naftalin s talištem na 
oko 78%C. To su obično okrujle pogače, onakve 

kakve se vade iz bidrauližne preše u kojoj se ispre- 
šalo ulje iz naftalina. Prešani naftalin tvori crven- 
kastosmeđe kristale i sadrži još manju količinu ulja. 
U kemijskoj industriji se ovaj proizvcd upotre- 
bljava za produkciju poznate modre boje »indigo«, 
a zatim se iz njega izrađuju otapala poznata pod - 
imenima »tetralin« i »dekalin«X Sublimirani 
naftalin u obliku bijelih kristalnih listića sko- 
ro je sasvim čisti naftalin. Najviše služi kao sied- 
stvo za konzerviranje vune, sirove kože, krzna i 
drugog. 

Čisti destilirani iaftalin dobiva 
se rafinacijom i ponovnom destilacijom prešanog 
naftalina. Uslijed toga što se na običnoj tempera- 
turi brzo skruti, pušta se u kalupe odmah kod de- 
stilacije, čim izade iz kondenzatora. U promet do- 
lazi bilo u komadima, kakvi nastaju u kalupima, 
ili samljeven u prašinu. Kako već ime kazuje to je . 
čisti kemijski spoj naftalina s talištem na 80%C. Veo- 


ma mnogo se upotrebljava u kemijskoj industriji 


kao osnovna sirovina za proizvodnju boja + 
kemikalija. f 

Fenol ili karbolna kiselina je spoj 
koji se dobije iz srednjeg ulja. Taj spoj tvori bijelu 
prozirnu masu koja se tali na 41%C, a vrije na 1819C, 
Fenol je otrovan, ima jak i karakterističan miris 
i nagriza ljudsku kožu. Fenol je u prvom redu 
glavna sirovina za proizvodnju umjetnih smola, od 
kojih se izrađuju različiti lakovi i bakelit, Fenol 
služi, među ostalim i za proizvodnju pikrinske i sa- 
licilne kiseline, koje su Opet sirovine za izradu 
različitih boja, lijekova i umjetnih mirisnih materi- 
ja. Zbog dezinfekcionog djelovanja upotrebljava 

se koka kiselina i za pripravu dezinfekcionih 
sredstava. 
Tekuća karbolna kiselina je naziv za 
smjesu spojeva koji su po kemijskom sastavu i svoj- 
“< stvima veoma slični karbolnoj kiselini. To su tri spoja 
koja destiliraju poslije karbolne kiseline, to jest 
između 180%C i 2040C, a poznati su pod zajedničkim 
imenom krezoli. Zbog dezinfekcionog dje"o- 
vanja koje je jače nego dezinfekciono djelovanje 
fenola, a osim toga što su krezoli manje otrovni od 
njega, upotrebljavaju se danas za dezinfekciju više 
nego fenol. Krezoli, kao i fenol, djelomično služe 
za produkciju umjetnih smola. 

. Antracen _ je kemijski spoj koji se kod hla- 
đenja, izlučuje iz antracenskog ulja u kristalima. U 
pogonu katranske destilacije obično se ne izrađuju 
.čisti antracen nego takozvani sirovi antracen. To je 
kristalna masa sa sadržajem antracena od 35-40, 


Sirovi antracen je sirovina za dobivanje različitih . 


katranskih boja poznatih pod imenom »alizarinske 
boje«. Sirovi antracen se ponekad, ako ima na 


raspoloženju velikih količina, upotrebljava i.za pro- 


izvodnju čađi jer izgara veoma čadđavim plamenom. 
Ulja za impregniranje, poznata pod 
imenom karbolineum i kreozotno ulje, 
“su smjese teškog i antracenskog ulja. Ova ulja imaju 
važnu ulogu kao sredstvo za konzerviranje drveta. 
Ogromne količine ovih ulja troše se godišnje po 
cijelomesvijetu za impregniranje svih vrsta građev- 
nog i jamskog drveta, telegrafskih stupova, želje- 
zničkih pragova, pilota za vodogradnje i drugo. 
Drvo se uljem premazuje ručno ili se impregni- 
ra na industrijski način. Ručno premazivanje ima, 

SI. 9 — Pregled glavnih proizvoda katrana kamenog ugljena 

naravno, slabije djelovanje, jer ulje ne prodire du- . 


boko u unutrašnjost drva, nego tvori tanku zaštit. 
nu zonu od nekoliko milimetara, koja sprečava 
stvaranje raznih gljivica koje razaraju drvo. Namaz 
se mora tokom godina ponoviti da bi drvo ostalo: 
konzervirano. Ručni premaz dolazi u obzir za drvo 
manjih dimenzija, dakle za daske, letve i td, i u 
slučajevima kad je stalno pristupačno, tako da se 
namaz tokom vremena može ponoviti. Za rad oko 
premazivanja drveta karbolineumom mogu biti od 
koristi ovi savjeti: 
1) drvo_koje želimo premazati mora biti 
potpuno suho, jer je premazivanje svježeg ili 
vlažnog drva beskorisno; 
2) bolje djelovanje se postigne ako se pre- 
mazuje toplim uljem, i to osobito u hladno go- 
dišnje doba. Grijanje se mora vršiti oprezno, 
iako da ulje ne dođe u doticaj s plamenom i da 
ne bude bude pregrijano, jer je i ono i njegove 
pare u toplom stanju lako upaljivo; 
3) za vrijeme rada treba biti na oprezu i 
paziti da ulje ne štrca u lice, jer može izazvati 
bolne upale osobito na osjetljivim sluznicama. 
Impregniranje drveta većih dimenzija (stupo- 
vi, pragovi i slično) vrši se na industrijski način 
u naročitim postrojenjima. U njima- se ulje pod tla- 
kom od nekoliko atmosfera utiskuje u šupljine drva. 

.U kolikoj mjeri impregnacija zaštićuje drvo, 
vidi se iz činjenice da se, na primjer, svi neimpreg- 
nirani bukovi željeznički pragovi nakon pet go- 
dina upotrebe moraju izmijeniti, dok od impregni- 
ranih pragova nakon 15 godina: upotrebe- tek jedna 
četvrtina posve dotraje. 


ZOV 


Kaitranska smola je ostatak koji kod 
grube destilacije sirovog katrana zaostaje u desti- 
lacionom kotlu. Ta smola je crna, sjajna masa kojoj 
je specifična težina oko 1,25 i koja je na niskim tem- 


. peraturama jako krhka. Katranska se smola veoma 


mnogo primjenjuje u različitim granama privrede. 
Od nje se izrađuju različiti proizvodi od kojih ću 
spomenuti neke koji se često izrađuju već u samom 
pogonu katranske destilacije. 

Lak za željezo je namaz za zaštitu že- 
ljeza od rde i služi obično za premazivanje rezervo- 
ara, kotlova i različitih konstrukcija. kao jeftino 


zaštitno sredstvo, Sastav mu je ovaj: 


vrda katranska smola 55 — 60% 

sirovi benzol 40 — 45% 
.Za izradu ovakvog laka postoje aparati u ko- 
jima se katranska smola rastali pomoću indirektne 


pare. U rastaljenu smolu dodaje se sirovi benzol. 


Aparati su tako konstruisani da se benzolske pare, 
koje nastaju prilikom rastapanja vruće smole u ben- 
zolu, odvode u hladilo. Tu se kondenziraju pa se 
mogu ponovno upotrebiti. Na taj način se sprečava 
preveliki. gubitak benzola. 


Na primitivni način mogu se manje količine 
ovakvog laka izraditi na ovaj način: u kotlu kakav 
obično služi za taljenje smole prilikom izoliranja 
zidova ili premaza krovova, ugrije se smola direkt- 
nom vatrom koja se naloži ispod kotla. Kad se smo- 
la rastali, odstrani se vatra, pogasi-žar i ulijeva u 
smolu manja količina benzola uz stalno miješanje. 
Kasnije se dodaje sve više benzola, dok'se ne doda 
sva potrebna količina i postigne željena gu“ "toća . 
namaza, Kod ovog načina rada treba uzeti više ben- 

zola nego 'je gore navedeno, jer se stanovita koli- 
čina isparuje i tako gubi. Benzol se ne smije dodati 
od jednom, jer bi se time smola naglo ohladila i 
skrutila, pa: bi rastapanje bilo otežano. Naročito 
treba posvetiti pažnju tome da prilikom dodavanja 
benzola nigdje u blizini ne bude otvorene vatre 
koja bi mogla izazvati požar. 


Preparirani katran je proizvod koji se, 


u velikim količinama upotrebljava za premaziva- 
nje krovne ljepenke, u cestogradnji za katranisanje 
putova, u ljevaonicama željeza kao vezno sredstvo 
za pijesak kod pravljenja kalupa. Prije se u ove 
svrhe upotrebljavao sirovi ili takozvani »destilirani 
katran«. To je katran iz kojeg je izdestilirana samo 
vođa i lako ulje. No taj način rada nije bio raciona- 
lan, jer razne vrijedne sastojine ostanu neiskorišće- 
ne u katranu i izgubljene za upotrebu. Danas se 
katranska smola pomiješa s teškim i antracenskim 
uljem, iz kojih su vrijedne sastojine prethodno iz- 
vađene. Na taj način dobijemo »preparirani katran« 
koji po svojoj gustoći, a i po drugim svojstvima, 
potpuno odgovara destiliranom katranu za nave- 
denu' upotrebu. Preparirani katran je gusta tekućina 
koju prije upotrebe, pogotovu zimi, treba malo ugri- 
jati da bude dovoljno tekuća, 


Smolni cement ili meka katran- 


ska smola proizvodi se tako da se sirovi katran * 


destilira do tog stepena, da u smoli zaostane još sta- 
novita količina najtežeg ulja koja smolu čini 
mekšom. 

Ova se smola najviše primenjuje u građevi- 
narstvu, gdje se u velikoj mjeri upotrebljava za 
izolaciju od vlage svih vrsta građevina, te za lijep- 

ljenje krovne ljepenke višeslojnih pokrova na te- 
rasama i ravnim krovovima. Smolni cement u nor- 
malnoj temperaturi je tvrda masa koju prije upo- 
trebe treba rastaliti. To se na gradilištima viši u 
prenosnim željeznim kotlovima, koji su postavljeni 
tako da se ispod njih može naložiti vatra i tako ra- 
staliti smolu. Kod ovog grijanja treba paziti da se 


X smola ne grije predugo i da se ne pregrije. Ako 


smolu grijemo predugo, iz nje isparuju ulja koja je 
čine gipkom i plastičnom, pa postaje: krhka što joj 
slabi otpornost, a osim toga će se ljuštiti s podloge 
na koju je namazana. Pregrijana smola može lako 
izazvati požar, jer se pare koje se dižu iz previše 
ugrijane smole mogu zapaliti same od sebe. Prak- 
tički to možemo uočiti po boji pare, koje se dižu iz 
smole. Dok su pare bijele znak je da smola nije 
previše ugrijana. Ako se iz kotla počnu dizati žute 
ili žutozelenkaste pare, svakako treba prestati sa 
daljnjim grijanjem da se ne bi čitav sadržaj kotla 
zapalio. 


Tvrda smola zaostaje kod destiliranja si- 
rovog katrana u destilacionom kotlu, kad se već 
izdestiliraju sva tehnički upotrebljiva ulja. To je 
crna masa, na običnoj temperaturi i tvrda i krhka, 
koja tek na oko 40%C postaje plastična. Tvrda smo- 
la se u velikim količinama upotrebljava kao vezno 
sredstvo za ugljenu prašinu u proizvodnji briketa. 
Daljnje količine služe za različite obrtničke i indu- 
strijske svrhe pod raznim imenima kao, na pr., ko- 
vačka smola i brodarska smola Za 
rukovanje s ovom smolom važi isto što je već rečeno 
za meku smolu. 

Proizvodi katrana od mrkog ugljena i lignita 


Fenoli, kojih u katranu od mrkog ugljena 
ima više nego u katranu od kamenog ugljena, jedan 
su od njegovih najvažnijih produkata. Vade se na 
način koji je već opisan i upotrebljavaju u indu- 
ostriji umjetnih smola, zatim za dezinfekciju bilo 
direktno, bilo prerađeni u različita getoa 
sredstva. 

Benzin iz mrkog ugljena je sličan benz'nu 

.iz zemnog ulja, samo je nešto teži od njega pa se u 
motorima i teže pali. Zato ga za pogon motora tre- 
ba miješati s lakšim benzinom iz nafte. Teže frakci- 
je ovog benzina upotrebljavaju se kao otapalo, a u 
pogonima u kojima se proizvodi parafin iz katrana, 
za čišćenje parafina. 


Plinsko ulje također je produkt sličan 
onome iz sirove nafte, pa se i upotrebljava u iste 
svrhe, to jest za pogon Diselmotora i za proizvodnju 
boljih vrsta kolomasti. 

Smola od katrana mrkog ugljena upotreblja- 
va se mnogo za različite izolacione mase u elektro- 
industriji kao što je, na pr., masa za zalijevanje džep- 
nih baterija. Za ovu primjenu je veoma prikladna, 
jer nije tako krhka kao smola od katrana kamenog 
ugljena. Smola se, nadalje, upotrebljava i u građe- 
vinarstvu u iste svrhe kao već spomenuta“ smola, 
premda je nešto manje otporna od nje. | : 


Neki katrani od mrkog ugljena sadržavaju 
znatne količine parafina. Kod destilacije zaostaje 
najveći dio parafina u smoli. Ako jedan katran sa- 
drži toliko parafina da je njegovo izoliranje racio- 
nalno, onda se smola dalje destilira u posebnim ko- 

tlovima. Izdestilirati će takozvana parafinska masa. 
To je smjesa gustog uljai parafina, a u destilacio- 
nom kotlu će zaostati samo katranski koks, 
Parafin iz mrkog ugljena je vrijedan jedna- 
ko kao parafin dobiven iz zemnog ulja, samo se od 
njega razlikuje po mirisu koji je.za njega karakte- 


rističan. Tvrde vrste, to jest one s talištem na oko. 


50"C, upotrebljavaju se uglavnom za proizvodnju 
svijeća, za parafiniranje papira i u elektroindustriji 
za izoliranje žica i kablova. Meke vrste, s talištem 
“na oko 35%, služe najviše za impregniranje šibica. 

Katranski koks koji nastaje kad smolu 
destiliramo u svrhu dobivanja parafina, predstavlja 
vrlo tvrdu staklastu masu koja se ne upotrebljava 
kao gorivo nego predstavlja odličan materijal za 
proizvodnju elektroda potrebnih u elektroindustriji. 
Za ovu upotrebu prikladan je osobito zbog veoma 
malog sadržaja pepela, koji je za njega karakte- 
rističan. : 


Proizvodi katrana od tvrdog drveta 


Lako ulje ne dijeli se u pojedine kemij- 
« ske spojeve od kojih se sastoji, nego se u cijelosti 
upotrebljava kao otapalo u industriji boja i lakova. 

Kreozot drvnog katrana je smjesa raznih 
fenola iz teškog ulja. Glavna mu je sastojina jedan 
fenol koji se zove -»guajakol«, uz manje količine 
drugih fenola kojih ima i u prije opisanim katrani- 
ma. Kreozot je u očišćenom stanju žućkasta teku- 
ćina koja na svijetlu brzo potamni i postaje smeđa. 
Miris mu je karakterističan, po dimu. Kreozot slu- 
ži kao dezinfekciono sredstvo i za«proizvodnju raz- 
ličitih lijekova: 

Smola od drvnog katrana je proizvod male 
vrijednosti jer nije postojana prema utjecaju sunca 
i kiše, te se nakon kraćeg vremena pretvara u sme- 
du prašinu. U iznimnim slučajevima upotrebljava se. 
kao nadomjestak za druge smole. 


Proizvodi borovog katrana 


Borov katran se obično destilira samo toliko da 
se iz njega odstrani voda i dobije lako ulje koje 
pod imenom drvno terpentinsko ulje 


služi kao punovrijedna zamjena za terpentinsko. 


ulje dobiveno iz borove smole. 

Destilirani borov katran _ je tamno- 
smeđa gusta tekućina masnog opipa. U trgovini je 
veoma traženi proizvod poznat pod različitim ime- 
nima kao ruski, finski ili švedski katran. U velikim 
se količinama upotrebljava kao izvrsno sredstvo za 
konzerviranje predmeta koji su stalno izloženi dje- 
lovanju morske vode kao, na pr., ribarske mreže, 
užad i čamci. Konzervirajuće djelovanje toga katra- 
na potječe od velikog postotka smolastih sastojina, 
kojih ima u izobilju. Borov katran se upotrebljava i 


u gumarstvu kao omekšavač, 


Aromati iz nafte 


Proizvodi katrana od kamenog ugljena zovu se 
zajedničkim imenom aroma ti. Vrijedno je napome- 
nuti da se u poslednje vrijeme u zapadnim zemljama i 
S.5.5.R, dobijaju aromati sve više iz nafte. U tu svrhu 
stoji nekoliko putova na raspolaganju, ali je najpo- 
znatiji »katarole« postupak. Ime katarole dolazi od. 
»kataliza«, »aromati« i »ofeini«. Postupak se sastoji u 

tome, da se iz prirodne nafte izolirani ugljovodici 
(tališta na 100-200%C) prevode na temperaturi od 
600-700%C kod približno normalnog pritiska preko 
katalizatora. Radni ciklus kontakta traje 50-70 sati; 
poslije toga treba spaliti ugljen koji se nagomilao 
na kontaktu, što traje takoder oko 10 sati. Poslije 
regeneracije kontakta ponovno počinje proizvodni 
ciklus. Kao konačni proizvodi dobijaju se plinovi 
(metan, etan, etilen, propan, propilen, butan 1 t.d.) 
i tekući i čvrsti proizvodi (benzolska, foluolska, ksi- 
lolska, antracenska i ostale frakcije). Plinoviti prIo- 
izvodi mogu se jakim hlađenjem i frakcionalnom 
destilacijom odijeliti i mnogi su od njih važni za 
daljnju preradu; tako se, na primjer, iz butilena 
može proizvesti sekundarni butanol ili, katalitičkom 
dehidrogenacijom, butadien za sintetički kaučuk; 


iz propilena se može proizvesti izopropilni alkohol. 


i aceton i t.d. Poznato je da je za vrijeme. ovoga 
Tata velik dio toluola u S.A.D. dobijen iz naftenskih 
sirovina dehidrociklizacijom heptana. 


Iz ovoga se vidi da danas nije više katran kame- 
nog ugljena jedini izvor za dobijanje aromata, ali 
s obzirom na to da industrija nafte kod nas nije to- 
liko razvijena, moramo i dalje katranu iz ugljena 
posvetiti najveću pažnju. 

